Hamtramck bandar AS pertama miliki ‘kerajaan Islam’
Oleh KOSMO!

19 Disember 2021, 7:00 pm
HAMTRAMCK, MICHIGAN – Bandar Hamtramck di negeri Michigan akan diumumkan sebagai bandar pertama di Amerika Syarikat (AS) yang mempunyai pentadbiran dianggotai sepenuhnya oleh orang Islam, lapor stesen penyiaran CNN kelmarin.
Majlis Hal Ehwal Awam Islam menyatakan, tiada rekod pentadbiran lain yang seumpamanya di AS sebelum ini.
Amer Ghalib yang kini berusia 42 tahun merupakan Datuk Bandar Hamtramck dan dilahirkan di Yemen. Beliau bekerja dalam bidang perubatan dan sedang belajar untuk menjadi seorang doktor.
Ramai imigran dari Yemen dan Bangladesh kini menetap di bandar itu.
“Malam ini adalah contoh nyata bahawa impian AS masih hidup dan sihat di negara yang menawarkan pelbagai peluang ini,’’ kata Amer  kepada orang ramai yang teruja ketika berkumpul untuk meraikan kemenangan besarnya dalam pilihan raya pada awal November lalu.
Dia mengalahkan penyandang jawatan tersebut, Karen Majewski telah memegang jawatan itu selama 16 tahun.

Amanda Jaczkowski merupakan satu-satunya ahli majlis perbandaran itu yang lahir di AS serta merupakan penduduk asal Michigan. Dia memeluk Islam pada tahun 2012.
Keluarganya yang berketurunan Amerika-Poland telah beribadat selama lima generasi di Gereja Katholik berdekatan.
‘’Salah satu perkara utama yang dibimbangi orang ramai adalah kami akan menutup bar. Kami tidak boleh menutup bar,’’ Jaczkowski memberitahu agensi berita CNN.
Beliau dan ahli majlis perbandaran  lain tidak mahu menutup bar di bandar itu. Mereka berkata, agama Islam mengharamkan alkohol untuk penganut agamanya sahaja tanpa melibatkan  agama lain.
‘’Larangan tidak semestinya hanya pada tempat buruk untuk orang Islam kerana orang bukan Islam tidak hidup di bawah peraturan yang sama,’’ jelasnya. – Agensi


ATM–The Gladiators julang kejuaraan sulung
Oleh MUHAMMAD ZUHAILY BADLISHAH

19 Disember 2021, 7:04 pm
KUALA LUMPUR – Pasukan hoki ATM–The Gladiators muncul juara saingan lelaki Liga Hoki Dalam Dewan Malaysia (MIHL) 2021 selepas menewaskan DBKL HT 4-2 pada aksi final di Arena Universiti Pendidikan Sultan Idris (UPSI), Tanjung Malim hari ini.
Final yang menemukan dua teratas liga itu ternyata sengit dengan kedua-dua pasukan menampilkan aksi berbalas serangan selain jumlah circle penetration dan pukulan sudut penalti yang seimbang.
Bagaimanapun, ATM-The Gladiators turun ke gelanggang dengan lebih aggresif sebaik wisel pemulaan sehingga berjaya meraih empat gol menerusi Mohd. Shafiq Yaacob seawal minit pertama permainan.
ATM-The Gladiators sekali lagi membuktikan kehebatan apabila menggandakan kedudukan melalui Mohd. Norhafizie Jamil Azomi pada minit ke-21.
Saingan menjadi lebih menarik apabila DBKL HT berjaya merapatkan jurang menerusi Rafizul Ezry Mustafa yang menjaringkan gol cantik berselang seminit kemudian.
Namun, dua gol dalam tempoh empat minit menerusi Razali Mohd. Hazemi dan Norfadzeli Nasir masing-masing pada minit ke-34 serta ke-38 meranapkan harapan DBKL HT.

Beberapa saat sebelum masa sebenar tamat, DBKL HT membolosi gawang ATM-The Gladiators menerusi gol Muhammad Aslam Mohamad Hanafiah untuk menjadikan kedudukan muktamad 4-2.
“Kami turun dengan lebih bersedia, mencari kelemahan lawan dan merangka strategi sesuai untuk bermain dengan permainan pantas bagi memerangkap DBKL.
“Strategi kami menjadi dan saya amat berpuas hati dengan pencapaian ini,” kata Razali merangkap kapten ATM-The Gladiators yang turut diumumkan sebagai penjaring terbanyak bersama rakan sepasukan, Mohd. Shafiq dengan 16 gol.
Sementara itu, Pasukan Hoki Terengganu (THT) meraih tempat ketiga selepas mengatasi Silversticks dengan jaringan besar 7-0 pada penentuam tempat ketiga dan keempat. – K! ONLINE


Warga emas terperangkap akibat tanah runtuh
Oleh NOR AZIAH MAT NOH

19 Disember 2021, 5:54 pm
KUALA LUMPUR – Seorang lelaki warga emas terperangkap di dalam rumah dalam kejadian tanah runtuh di Jalan Palinbayan, Kampung Sungai Penchala, di sini hari ini.
Ketua Polis Daerah Brickfields, Asisten Komisioner Amihizam Abdul Shukor berkata, pihaknya menerima panggilan berhubung kejadian itu pada pukul 12.40 tengah malam sebelum mengerahkan anggotanya ke tempat kejadian.
“Siasatan awal mendapati seorang lelaki terkurung di dalam rumah yang terjejas akibat tanah runtuh sebelum diselamatkan anggota bomba.
“Mangsa yang berusia dalam lingkungan 70-an cedera ringan dan setakat ini, jumlah mangsa yang terlibat dalam kejadian itu masih tidak diketahui,” katanya dalam kenyataan hari ini.
Terdahulu, akhbar melaporkan kejadian tanah runtuh tular di media sosial melibatkan lapan buah rumah di kampung berhampiran kawasan lereng bukit malam tadi.
Jelas Amihizam, kesemua mangsa bagaimanapun berpindah ke rumah saudara mara terdekat dan rakan-rakan.

“Orang ramai diminta sentiasa berwaspada disebabkan faktor cuaca tidak menentu dan sekiranya terdapat maklumat berkaitan bencana diminta supaya menghubungi Ibu Pejabat Polis Daerah Brickfields di talian 03-22979222 atau mana-mana balai polis berdekatan,” ujarnya. -K! ONLINE.


Fizo Omar lawan arus redah banjir di Lebuh Raya Karak-KL
19 Disember 2021, 6:00 pm
PETALING JAYA – Terperangkap dalam kejadian tanah runtuh dan banjir yang berlaku di Lebuh Raya Karak-KL menghala ke ibu kota tengah malam semalam mencemaskan pelakon dan pengacara Fizo Omar.
Dia yang berada di tempat kejadian sekitar pukul 11 malam selepas pulang dari Kuantan, Pahang bagi menghadiri acara di sebuah spa milik rakannya bagaimanapun selamat tiba di Kuala Lumpur sekitar 3 pagi tadi.
Cerita Fizo atau nama sebenarnya Wan Hafizol Wan Omar, 36, dia baru sahaja tiba di kawasan tersebut selepas tanah di situ runtuh akibat hujan lebat.
“Lama juga saya terkandas di situ semalam. Sedang elok saya sampai, tanah baru sahaja runtuh di situ. Nak pergi ke depan, tak boleh. Nak patah semula, jalan di bawah dah dinaiki air. Jadi kami tersekat di tengah-tengah.
“Beratus kenderaan terperangkap bersama kami termasuk lori, bas dan kereta,” ujarnya ketika dihubungi Kosmo! Online sebentar tadi.
Tambah Fizo, dia dan rakannya mempertaruhkan nyawa melawan arus menuju pulang ke Kuala Lumpur melalui jalan sebelah dengan cara membuka besi penghadang lebuhraya.

“Kami ‘gamble’ sajalah buka besi penghadang dan lawan arus. Mujur tak banyak kereta di laluan tersebut.
“Cuma sepanjang perjalanan, masih ada tanah runtuh berlaku. Dari situ saya boleh nampak. Ramai yang berpatah balik, tapi ada juga masih tersekat di situ.
“Sepanjang perjalanan, saya nampak ramai turun dari kereta dan cari tempat selamat. Dalam keadaan hujan, dengan anak-anak kecil lagi. Memang kasihan,” katanya.
Lebih kurang 2 pagi, barulah Fizo selamat tiba di sebuah stesen minyak di lebuhraya tersebut sebelum kemudian meneruskan perjalanan pulang ke rumah dan tiba kira-kira 3 pagi.
“Pagi ini saya tengok video, terkejut sebab ada sesetengah jalan di Lebuhraya Karak dah jadi macam sungai. Di situlah tempat saya tersangkut semalam.
“Tertanya-tanya juga apa nasib mereka semalam. Pandangan saya, pihak LPT sepatutnya ambil tindakan segera dengan menutu[ terus tol masuk ke lebuhraya apabila berlaku tanah runtuh dan banjir.
“Sebab sehingga pukul 2 pagi, kereta masih lagi menghala ke kawasan terkandas. Risau dikhuatiri ramai yang ‘stuck’ di situ dan tiba-tiba tanah runtuh menghempap mereka di situ,” katanya lagi yang mendoakan mangsa terkandas sentiasa dilindungi dan dibantu secepat mungkin. – K! ONLINE


Rakyat bersatu hati bantu mangsa banjir di Twitter
Oleh ALWANI ZAFIRAH

19 Disember 2021, 6:59 pm
PETALING JAYA – Terkesan dengan apa yang dialami penduduk di Semenanjung Malaysia terutamanya di beberapa kawasan di Kelantan, Terengganu, Pahang, Melaka, Negeri Sembilan, Selangor, Perak dan Kuala Lumpur yang kini sedang mengalami bencana banjir.
Tinjauan Kosmo! mendapati, orang ramai mula meninggalkan pelbagai reaksi menerusi ciapan di laman Twitter dengan menggunakan tanda pagar yang berbeza sebagai semangat dan usaha mereka untuk membantu mangsa banjir.
Antara tanda pagar yang kerap digunakan adalah #DaruratBanjir, #MayAllah, # Ya Allah, #KitaJagaKita.

Sementara itu, rata-rata rakyat Malaysia sentiasa bersatu hati dalam membantu antara satu sama lain dengan berkongsikan kisah mangsa menerusi ciapan agar bantuan dapat dihulurkan dengan segera.
Di samping itu, mereka turut berkongsi gambar dan video yang memaparkan keadaan kawasan-kawasan sekitar yang telah ditenggelami air banjir dan ada juga penduduk yang terpaksa berteduh di atas bumbung rumah untuk menyelamatkan diri.
Selain itu, ada juga pengguna yang berkongsi kisah pengalamannya sendiri sebagai mangsa banjir dengan memuat naik ciapan di laman Twitter dan menerima banyak komen dari orang ramai yang sentiasa memberi kata-kata semangat. – K! ONLINE


Misha Omar kongsi detik cemas jadi mangsa banjir
Oleh SAIRUL ZAMRI MISRANI

19 Disember 2021, 4:33 pm
PETALING JAYA – Penyanyi versatil Misha Omar berdepan detik cemas dan mendebarkan selepas terkandas dalam bencana banjir yang membadai ibu negara sejak semalam.
Misha ketika dihubungi Kosmo! sebentar tadi berkata, kejadian tersebut dilaluinya usai membuat persembahan pada malam kemuncak Anugerah Drama Sangat (ADS) 2021 yang berlangsung di Pusat Dagangan Dunia Kuala Lumpur (WTC) malam tadi.
“Saya dan kakak yang merupakan pengurus dimaklumkan air banjir sudah mula memasuki dan melimpahi kawasan parkir WTC hingga ke paras buku lali.
“Tanpa fikir panjang dan dalam keadaan serba kelam kabut, saya terus redah dan harung air banjir dengan heels (kasut tumit tinggi) sampai ke kereta dan segera keluar dari situ.
“Kalau ikutkan perancangan, saya dan keluarga mahu bermalam di hotel berhampiran, tapi dapat maklumat air banjir mula naik di sekitar WTC, terus tak jadi dan fikir nak selamatkan nyawa serta cepat-cepat keluar dari situ saja,” katanya.
Tambah pelantun lagu Tanpa Rela itu lagi, dia yang ditemani suami serta anak lelakinya sekali lagi diuji apabila terkandas di hadapan pusat beli belah Sogo ekoran air dari sungai berdekatan melimpah keluar ke atas jalan.

“Kami terperangkap di situ lama juga lebih setengah jam sebab kenderaan tidak dapat bergerak dengan lancar. Air melimpah di atas jalan.
“Tapi syukur ke hadrat Ilahi, kami dan pengguna jalan raya lain semuanya selamat dan tiada sebarang kecederaan atau korban nyawa berlaku,” ujarnya yang tidak pernah menduga akan menjadi salah seorang rakyat di negara ini berdepan detik mencemaskan itu.
Terdahulu, siaran langsung ADS2021 malam tadi terpaksa dihentikan dan ditangguh serta merta berikutan bencana banjir yang semakin memburuk di sekitar Lembah Klang.
Kosmo! Online hari ini melaporkan lebih 14,000 mangsa banjir di seluruh dengan 228 pusat pemindahan sementara dibuka melibatkan enam negeri terlibat iaitu Selangor, Pahang, Kelantan, Terengganu, Melaka dan Negeri Sembilan. – K! ONLINE


Peruntukan RM200 juta tangani impak banjir
Oleh LUQMAN RIDHWAN MOHAMED NOR

19 Disember 2021, 4:58 pm
PUTRAJAYA – Kerajaan menyalurkan peruntukan RM200 juta bagi menangani impak banjir dan pengaktifan rangkaian bencana syarikat milik kerajaan (GLC) serta syarikat pelaburan berkaitan kerajaan (GLIC).
Menteri Kewangan, Tengku Datuk Seri Zafrul Tengku Abdul Aziz berkata, antara peruntukan dan langkah diambil termasuk menyegerakan penyaluran RM50 juta kepada Agensi Pengurusan Bencana Negara (Nadma) dan Kumpulan Wang Amanah Bantuan Bencana Negara (KWABBN).
Menurut beliau, ia bagi memastikan kelangsungan bantuan kepada isi rumah yang terjejas akibat bencana banjir.
“Kerajaan turut meningkatkan kadar Bantuan Wang Ihsan kepada RM1,000 daripada RM500 bagi setiap isi rumah yang terjejas akibat banjir atau terkesan bencana lain yang diisytihar oleh Jawatankuasa Pengurusan Bencana Pusat.
“Peruntukan awal RM100 juta bagi persediaan usaha pemulihan pascabanjir. Bagi usaha ini, kerajaan Persekutuan akan terus bekerjasama dengan kerajaan negeri dalam usaha membaiki rumah-rumah dan infrastruktur awam yang rosak akibat banjir,” katanya dalam kenyataan hari ini.
Tengku Zafrul berkata, Kementerian Kewangan (MOF) turut mengadakan perbincangan dengan Bank Negara Malaysia (BNM), Persatuan Bank-Bank Dalam Malaysia (ABM), Persatuan Institusi Perbankan dan Kewangan Islam Malaysia (AIBIM) dan Persatuan Institusi Kewangan Pembangunan (ADFIM).

Ujarnya, sektor perbankan menunjukkan kesediaan untuk menawarkan program bantuan pembayaran bagi peminjam-peminjam yang terkesan akibat banjir tersebut.
Mengulas lanjut, katanya, sebagai usaha permulaan, jumlah keseluruhan sebanyak RM50 juta akan disediakan oleh kerajaan dan GLC dan GLIC.
“Jumlah ini merangkumi geran padanan berjumlah RM25 juta dari kerajaan, manakala GLIC dan GLC akan bersama-sama memperuntukkan RM25 juta.
“Jumlah RM50 juta ini akan diaktifkan melalui GLC/GLIC Disaster Recovery Network (GDRN) bagi membantu mangsa bencana banjir. Sehubungan itu, semenjak 17 Disember 2021, GDRN telah mula memantau keadaan banjir seluruh negara,” katanya. – K! ONLINE


Banjir terburuk di Gua Musang selepas 2014
Oleh AIMUNI TUAN LAH

19 Disember 2021, 4:52 pm
GUA MUSANG – Orang Asli di daerah ini yang terlibat dalam banjir menyifatkan kejadian yang melanda kawasan penempatan mereka merupakan bencana yang terburuk selepas banjir besar tujuh tahun lalu.
Tinjauan di pusat pemindahan sementara (PPS) Sekolah Kebangsaan (SK) Kuala Betis di sini setakat pukul 2 petang tadi mendapati, seramai 14 keluarga membabitkan 52 komuniti Orang Asli mendapat perlindungan di situ.
Rata-rata penduduk yang tinggal di PPS itu merupakan penduduk kampung pedalaman yang terkandas selepas jalan perhubungan rosak akibat banjir.
Seorang penduduk Orang Asli Pos Bihai, Roslin Aluj, 50, berkata, dia tinggal di PPS itu sejak dua hari lalu bersama lima orang ahli keluarganya.
Katanya, mereka bersyukur apabila disediakan makanan empat kali sehari dan tempat tidur di sekolah itu.
“Banjir kali ini seperti tahun 2014 yang lalu apabila air sungai naik dengan cepat sehingga menjejaskan jalan perhubungan dan tanaman kami,” katanya ketika ditemui pemberita di sini hari ini.


Lelaki maut terkena renjatan elektrik
Oleh MOHD. HUSNI MOHD. NOOR

19 Disember 2021, 4:37 pm
DENGKIL – Seorang lelaki maut selepas terkena renjatan elektrik ketika melalui sebuah premis perniagaan di Taman Deluxe di sini, hari ini.
Dalam kejadian kira-kira pukul 10.30 pagi itu, mangsa berusia lingkungan 30-an ditemui dalam terbaring tanpa sedarkan diri.
Penolong Kanan Penguasa Bomba dan Penyelamat Cyberjaya, Shafizol Mohd. Nor berkata, kejadian berlaku ketika bomba sedang melakukan kerja menyelamat penduduk di Taman Mas dan Taman Aman, di sini, untuk dipindahkan ke pusat pemindahan sementara (PPS).
Beliau berkata, sejurus tiba di lokasi kejadian, pihaknya menggunakan menggunakan tali untuk menarik mangsa.
“Mangsa bagaimanapun disahkan meninggal dunia dan mayat di bawa ke Hospital Putrajaya oleh ambulans Angkatan Pertahanan Awam Malaysia (APM),” katanya ketika dihubungi, hari ini.
Katanya, susulan kejadian itu, pihaknya mengarahkan supaya Tenaga Nasional Berhad (TNB) memotong bekalan elektrik di kawasan itu bagi mengelak insiden sama berulang.

Sementara itu, Ketua Polis Daerah Sepang Asisten Komisioner Wan Kamarul Azran Wan Yusuf ketika dihubungi mengesahkan kejadian itu dan waris mangsa sudah membuat laporan polis di Balai Polis Cyberjaya bagi memaklumkan kematian. – K! ONLINE


Pemuzik ditahan miliki sejuta bahan pornografi kanak-kanak
Oleh KOSMO!

19 Disember 2021, 5:30 pm
ROM – Seorang lelaki Itali berusia 49 tahun diberkas polis kerana memiliki satu juta fail mengandungi bahan pornografi kanak-kanak, lapor laman berita Wion News semalam.
Suspek yang bekerja sebagai pemuzik dan berasal dari bandar Ancona, wilayah Marche itu memiliki sejuta gambar dan klip video menggambarkan kanak-kanak dalam keadaan tidak senonoh dengan orang dewasa.
Polis berkata, lelaki itu telah mengumpul bahan pornografi kanak-kanak selama lebih 20 tahun.
‘’Suspek menyimpan fail tersebut dalam cakera keras, media optik dan telefon bimbit yang dibahagikan dengan teliti kepada folder berbeza. “Bahan pornografi itu juga  disusun mengikut jenis foto atau video serta umur mangsa,’’ kata  polis.
Walaupun pemuzik itu pernah mengajar kanak-kanak di bawah umur, namun tiada bukti dia melakukan penderaan seksual dilakukan, tambah polis.
Pornografi kanak-kanak diharamkan di seluruh dunia. Ramai suspek telah ditangkap kerana memiliki imej dan video sedemikian.

Pada tahun lalu, polis Itali telah menumpaskan kumpulan penjenayah yang mengedarkan bahan pornografi kanak-kanak melalui platform pemesejan segera.
Polis Itali  mengeluarkan berpuluh-puluh waran tangkap selepas mengumpulkan maklumat yang diterima melalui pelbagai sumber. – Agensi


Perkhidmatan KTM Komuter, Antarabandar, Kargo alami gangguan
Oleh AHMAD SHAHERMAN SHAMSURI

19 Disember 2021, 4:43 pm
PETALING JAYA – Beberapa perkhidmatan tren penumpang Keretapi Tanah Melayu Berhad (KTMB) dibatalkan berikutan banjir dan hujan lebat luar biasa yang berterusan sejak semalam.
Ketua Pegawai Operasi KTMB, Mohd. Zain Mat Taha berkata, pembatalan itu melibatkan perkhidmatan KTM Komuter, KTM Antarabandar dan KTM Kargo.
Menurutnya, hujan lebat sejak semalam turut menyebabkan operasi tren terjejas di sektor Pantai Timur dan Lembah Klang.
“Oleh itu, kami terpaksa membatalkan beberapa perkhidmatan tren demi keselamatan penumpang. Angin kuat menyebabkan pokok tumbang dan merosakkan alat talian atas.
“Landasan juga ditenggelami air di beberapa tempat yang menyebabkan kelewatan serta pembatalan tren,”katanya dalam satu kenyataan di sini hari ini.
Mengulas lanjut, Mohd. Zain berkata, bagi perkhidmatan KTM Komuter laluan Pelabuhan Klang-Tanjung Malim-Pelabuhan Klang, tren dari KL Sentral ke Pelabuhan Klang akan ditamatkan di Stesen Subang Jaya.

Jelasnya, tren tersebut akan berpatah balik ke KL Sentral.
“Tiada perkhidmatan dari Stesen Batu Tiga menuju ke Stesen Pelabuhan Klang berikutan banjir dan tanah mendap antara Padang Jawa dan Shah Alam,”ujarnya.
Sementara itu, bagi perkhidmatan KTM Antarabandar, Ekspres Rakyat Timuran, perkhidmatan tren No. 26 dan 27 laluan Kempas Baru akan beroperasi seperti biasa.
“Perkhidmatan shuttle timuran untuk semua laluan akan beroperasi seperti biasa.
“Bagi KTM Kargo pula, semua tren dari Pelabuhan Klang akan digantung sementara sehingga paras air di Stesen Batu Tiga kembali surut dan landasan di sektor Padang Jawa dan Shah Alam kembali pulih,”ujarnya.
Mohd. Zain menambah, Perkhidmatan Tren Elektrik (ETS) dan Skypark Link akan beroperasi seperti biasa.- K! ONLINE


Siti Nurhaliza, Datuk K redah banjir hulur bantuan
Oleh NUR EMIRA SAIZALI

19 Disember 2021, 5:00 pm
PETALING JAYA – Niat ingin meringankan beban, penyanyi tersohor Datuk Seri Siti Nurhaliza turun padang meredah banjir di beberapa kawasan sekitar lembah Klang bagi menghulurkan bantuan kepada mangsa yang terjejas.
Siti menerusi satu hantaran Instagram dilihat menaiki kenderaan pelbagai guna melalui kawasan banjir di sekitar Shah Alam, Selangor bersama suami tercinta, Datuk Seri Khalid Mohamad Jiwa atau Datuk K dan beberapa kakitangan lain.
Berada di lokasi kejadian, pelantun Aku Bidadari Syurgamu itu mengakui gemuruh dan hilang kata-kata melihat bencana alam yang hadir tanpa diduga.
“Ya Allah, saya tak terkata. Semoga Allah permudahkan dan lindungi mangsa-mangsa banjir.
“Gemuruh melihat betapa tingginya air banjir ini. Saya doakan semua selamat,” katanya dalam sebuah video.
Terdahulu, Siti memuat naik hantaran video ‘reels’ yang memperlihatkan dia dan suami giat menguruskan proses hantaran bantuan di gedung pasar raya besar, Mydin USJ, Petaling Jaya.

“Menerusi platform Tabung Bantuan Khas Palestin & Covid 19 yang dilancarkan sebelum ini, kami juga mengalu-alukan jika ada yang ingin turut serta memberikan sumbangan bagi mangsa banjir.
“Kita usaha apa yang terbaik dan termampu, saya juga akan meminta pihak Kita Fund untuk membuat tambahan objektif tabung tersebut kepada bantuan bencana alam.
“Terima kasih kepada pihak pasar raya kerana telah berusaha menyiapkan bungkusan makanan untuk diagihkan. Yayasan Nurjiwa kini giat untuk menyalurkan bantuan kepada mangsa banjir seperti di Shah Alam,” katanya lagi.
Semalam, pemilik nama penuh Siti Nurhaliza Tarudin, 42, itu turut membuat persembahan sempena Anugerah Drama Sangat 2021 yang berlangsung di Dewan Merdeka PWTC, Kuala Lumpur malam tadi.
Katanya, walaupun hujan lebat, tetapi beliau sempat sampai ke rumah dengan selamat.
Dugaan akhir tahun, sejak kelmarin beberapa negeri di Semenanjung Malaysia termasuk kawasan Lembah Klang dilanda banjir kilat. – K! ONLINE


Bangsal ikan ranap dipukul ombak besar
Oleh TOREK SULONG

19 Disember 2021, 4:47 pm
PASIR PUTEH – Harapan tujuh pengusaha ikan kering Kampung Pantai Pachakan di sini untuk membaik pulih semula bangsal yang rosak tidak kesampaian apabila keseluruhan tempat memproseskan bahan tersebut musnah dihempas ombak besar malam tadi.
Ombak besar sehingga menghampiri jalan raya menyebabkan rangka bangsal yang merupaman tempat menjemur ikan dan 30 bot fiber milik mereka hanyut ke dalam laut.
Timbalan Menteri Pertanian dan Industri Makanan II, Dr. Nik Muhammad Zawawi Salleh berkata, kejadian itu menyebabkan kesemua nelayan pantai dan pengusaha ikan kering yang meruoakan penduduk setempat hilang punca pendapatan ketika ini.
Menurutnya yang juga Ahli Parlimen Pasir Puteh berkata, kira-kira 100 nelayan bot kecil di kawasan penangkapan ikan Zon A telah menyimpan sampan mereka di kawasan yang lebih selamat sepanjang musim laut bergelora dengan tiupan angin kencang.
“Ia merupakan fenomena biasa yang dihadapi nelayan pantai setiap penghujung tahun. Ini termasuk kerosakan bangsal memproses ikan kering bermula 5 Disember lepas, namun pada tahun ini mereka kerugian besar apabila tempat mereka mencari rezeki dan sebahagian simennya hanyut ke tengah laut.
“Saya akan meminta pihak berkaitan untuk membuat kajian dan tindakan yang sesuai agar aktiviti ekonomi nelayan yang berdaftar di bawah Persatuan Nelayan Kawasan (PNK) dapat berjalan semula selepas musim tengkujuh ini,” katanya. – K! ONLINE.


Kes harian Covid-19 sebanyak 3,108
Oleh SITI A'ISYAH SUKAIMI

19 Disember 2021, 4:32 pm
PUTRAJAYA – Kes harian mencatatkan di bawah angka 4,000 dengan 3,108 kes, menjadikan jumlah kumulatif kes positif Covid-19 sebanyak 2,718,955 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya dalam ciapan Twitter di sini hari ini. -K! ONLINE.


Banjir: 286 mangsa di Terengganu
Oleh MOHD AZLI ADLAN

19 Disember 2021, 5:16 pm
KEMAMAN – Bilangan mangsa banjir di Terengganu meningkat kepada 286 orang daripada 66 keluarga.
Sekretariat Pengurusan Bencana Negeri Terengganu berkata, peningkatan itu adalah selepas Kemaman kembali terjejas tidak sampai 24 jam selepas air surut semalam.
Sebanyak lima pusat pemindahan sementara (PPS) telah dibuka di Kemaman iaitu Dewan Sekolah Kebangsaan Lembah Jabor, Dewan Sivik Air Putih, Surau Kampung Ban Ho, Masjid Tebak Batu 16 dan Balai Raya Lubok Megat.
“Kesemua PPS itu menempatkan 128 mangsa daripada lima perkampungan berkenaan,” katanya di sini hari ini.
Sementara itu, tiga PPS kekal dibuka di Dungun iaitu Dewan Orang Ramai Kampung Pasir Raja, Dewan Serbaguna Kampung Shukor, Dewan Orang Ramai Kampung Minda.- K! ONLINE


Pemuda sempat cuci kudis ibu sebelum dibawa arus deras
Oleh KHAIRULMIZAN YAHYA

19 Disember 2021, 4:15 pm
KUANTAN – “Semalam sebelum dia keluar rumah, dia sempat mencuci kudis di kaki saya serta memakaikan saya stokin, namun saya tidak menyangka itu kali terakhir saya melihatnya,”kata Rahimah Abdullah, 59, ibu kepada Mohd Halmi Nazlan, 34, yang hilang dikhuatiri lemas di sungai di Kampung Chempaka, di sini, hari ini.
Dalam kejadian kira-kira pukul 8 pagi ini, kereta Proton Exora yang dinaiki mangsa bersama seorang rakannya hanyut dibawa arus deras ketika melalui jambatan di sungai kampung terbabit.
Bagaimanapun, rakan mangsa, Muhammad Amirul, 23, berjaya menyelamatkan diri dengan berenang ke tebing sebaliknya mangsa terus hilang dibawa arus.
Menurut Rahimah, selepas menolongnya mencuci kudis dan menyarungkan stokin, Mohd Halmi memberitahunya mahu pergi ke Kampung Seri Damai, di sini untuk menghadiri majlis perkahwinan rakannya.
“Bapanya, Nazlan Hassan, 62 ada menghubunginya dan menyuruh pulang segera kerana kawasan rumah kami mula dinaiki air selain turut menasihatinya supaya berhati-hati kerana kawasan Seri Damai juga telah dinaiki air.
“Kali terakhir bapanya berhubung dengannya melalui WhatsApp kira-kira pukul 7 pagi tadi dan selepas itu kami gagal menghubunginya sebelum bapa kepada rakannya itu datang ke rumah memaklumkan kejadian ini,”katanya yang tinggal di Kampung Kuala Pahang di sini.

Menurutnya, Mohd. Halmi adalah anak kedua daripada lima beradik seorang yang sentiasa boleh diharapkan terutamanya ketika di rumah dan mangsa bekerja di sebuah kilang kereta di Pekan.-K!ONLINE


TMJ titah Southern Volunteer sedia bantu 6 negeri dilanda banjir
Oleh KHAIRUL MOHD. ALI

19 Disember 2021, 3:33 pm
JOHOR BAHRU – Tunku Mahkota Johor, Tunku Ismail Sultan Ibrahim bertitah bahawa pasukan sukarelawan Southern Volunteer bersiap siaga untuk berkhidmat di enam negeri terlibat bencana banjir ketika ini.
Titah baginda, pasukan itu boleh membantu kerja-kerja seperti membersih dan pengagihan sumbangan barangan keperluan.
“Saya mengambil maklum mengenai bencana banjir yang telah melanda enam negeri dan saya berharap pihak berkuasa memberi pertolongan kepada semua yang terjejas.
“Tumpuan juga perlu diberi kepada pencegahan banjir dengan segera.
“Saya juga telah mengarahkan agar Southern Volunteers bersiap sedia untuk dihantar ke kawasan-kawasan banjir bagi usaha membantu, membersih dan pengagihan sumbangan barangan keperluan,” titahnya dalam satu kenyataan, di sini hari ini.
Semalam, ekoran fenomena Lekukan Tropika yang menyebabkan taburan hujan tinggi, enam negeri mengalami banjir sehingga menjejaskan seramai 6,479 mangsa daripada 2,898 buah keluarga.

Enam negeri tersebut adalah Selangor, Negeri Sembilan, Melaka, Kelantan, Terengganu dan Pahang.-K! ONLINE


Empat maut, pesawat ringan terhempas di Australia
Oleh KOSMO!

19 Disember 2021, 3:57 pm
BRISBANE, Australia – Dua orang dewasa dan dua kanak-kanak terbunuh selepas sebuah pesawat ringan terhempas dekat bandar raya Brisbane, kata polis hari ini.
Polis negeri Queensland berkata, keempat-empat mangsa terbunuh apabila pesawat kecil itu terhempas di perairan cetek dekat Redcilffe, utara Brisbane pada pukul 9 pagi (waktu tempatan).
Mayat  juruterbang berusia 69 tahun bersama tiga penumpang iaitu seorang individu dewasa dan dua kanak-kanak ditemui oleh pasukan penyelam polis tidak lama kemudian. Identiti kesemua penumpang masih belum dikenal pasti.
Pegawai polis tempatan, Inspektor Craig White menyifatkan kejadian itu sebagai kemalangan tragis menjelang hari Krismas.
“Ini adalah perkara  yang tidak harus dilalui oleh sesebuah keluarga menjelang waktu ini (menjelang Krismas),” katanya.
Media tempatan memaparkan pesawat empat tempat duduk itu berada dalam kedudukan terbalik di dalam air.

Laporan awal menyatakan  pesawat itu terhempas sejurus selepas berlepas, kata pihak berkuasa tetapi siasatan penuh telah diarahkan bagi mengenal pasti punca sebenar kejadian. – AFP


Lelaki dikhuatiri lemas kereta dihanyut arus deras
Oleh KHAIRULMIZAN YAHYA

19 Disember 2021, 3:50 pm
KUANTAN – Kejadian banjir di negeri ini terus meragut korban apabila seorang lelaki dikhuatiri lemas selepas kereta yang dinaikinya hanyut dibawa arus deras dalam kejadian di Kampung Chempaka, di sini, hari ini.
Ketua Polis Daerah Kuantan, Asisten Komisioner Wan Zahari Wan Busu berkata, kejadian kira-kira pukul 8 pagi itu berlaku ketika mangsa, Mohd. Halmi Nazlan, 34, bersama rakannya, Muhammad Amirul, 23, dalam perjalanan dari Kuantan menghala ke Pekan.
“Ketika melalui jambatan di kampung terbabit, kereta Proton Exora yang dinaiki mangsa gagal dikawal dan dihanyutkan arus deras ke sungai berkenaan.
“Bagaimanapun rakan mangsa berjaya menyelamatkan diri sebaliknya mangsa terus dihanyutkan arus sebelum hilang,”katanya di sini, hari ini.
Menurutnya, operasi mencari dan menyelamat mangsa telah dilakukan serta merta membabitkan dua pegawai dan lapan anggota Polis Diraja Malaysia (PDRM) dan Jabatan Bomba dan Penyelamat Malaysia (JBPM).
Katanya, kereta mangsa ditemukan tenggelam kira-kira 100 meter dari jambatan berkenaan dan operasi SAR dilakukan pada jarak kira-kira 500 meter dari lokasi kejadian.


Johor alu-alukan cadangan bangunkan LRT
Oleh MOHD SHARKAWI LONDING

19 Disember 2021, 4:28 pm
JOHOR BAHRU – Kerajaan negeri menyambut baik cadangan sebuah konsortium yang berhasrat untuk membangunkan projek tren Transit Aliran Ringan (LRT) bagi memperkasa sistem pengangkutan awam di bandar raya ini.
Menteri Besar, Datuk Hasni Mohammad berkata, ini kerana projek LRT yang dicadangkan itu dilihat dapat menyokong pembangunan Sistem Transit Rapid (RTS) Link antara Johor Bahru dan Singapura.
Menurutnya, lebih 100,000 pengguna bakal menerima manfaat daripada pembangunan RTS yang bertujuan mengurangkan kesesakan, sekali gus memberi keselesaan kepada rakyat di negeri ini yang berurusan dengan Singapura.
“Maka, kalau dibina sistem sokongan seperti LRT, ia akan dapat menjadi satu rancangan pembangunan infrastruktur rel yang berdaya maju. Lebih 100,000 pengguna memadai dan mencukupi untuk dibangunkan sistem LRT di Bandar Raya Johor Bahru.
“Menerusi cadangan daripada pihak konsortium itu juga, fasa pertama daripada tujuh fasa pembangunan LRT itu melibatkan pembangunan rel di sepanjang jajaran Jalan Tun Razak.
“Dalam cadangan oleh pihak konsortium itu, pada fasa pertama daripada tujuh fasa pembangunan LRT itu melalui jajaran Tun Razak. Cadangan itu diharap dapat mengukuhkan sistem pengangkutan awam sedia ada di Terminal Larkin dan kawasan Bandar Baru Uda,” katanya.

Beliau berkata demikian pada Majlis Perasmian Pusat Komuniti Kampung Bakar Batu, di sini hari ini.
Yang turut hadir, Pengerusi Jawatankuasa Perumahan dan Kerajaan Tempatan negeri, Ayub Jamil dan Datuk Bandar Johor Bahru, Datuk Mohd. Noorazam Osman.
Hasni berkata, Johor Bahru khususnya berpotensi besar dalam sektor pengangkutan awam pada masa depan, justeru menaruh keyakinan pasaran yang tinggi daripada cadangan pembangunan LRT.
“Kerjasama semua pihak termasuk masyarakat diperlukan dalam usaha memastikan pembangunan ini berjaya. Sekiranya ia dapat direalisasikan, pelbagai pihak dapat menerima manfaat daripada pembangunan ini,” katanya.
Sementara itu, Pusat Komuniti Kampung Bakar Batu mula dibangunkan pada 19 Februari 2018 dan siap sepenuhnya pada 31 Ogos tahun lalu dengan kos keseluruhan RM7.69 juta.
Infrastruktur itu dilengkapi fasiliti seperti Dewan Muafakat, Rumah Kelab Bola Sepak dan padang bola sepak.-K! ONLINE


Operasi pencarian baki PATI bot karam dihentikan
Oleh MASTURAH SURADI

19 Disember 2021, 3:55 pm
KOTA TINGGI – Operasi mencari dan menyelamat (Carilamat) 16 Pendatang Asing Tanpa Izin (PATI) yang disyaki masih hilang selepas bot pancung dinaiki karam di perairan Tanjung Balau Rabu lalu ditamatkan.
Timbalan Pengarah Operasi Agensi Penguatkuasaan Maritim Malaysia (APMM) Johor, Kapten Maritim Simon Templer Lo Ak Tusa berkata, pusat pangkalan hadapan carilamat yang dibuka di pantai tersebut sejak lima hari lalu akan ditutup hari ini.
“Dimaklumkan operasi pencarian ditamatkan hari ini di mana pusat kawalan di tempat kejadian yang ditubuhkan akan ditutup.
“Bagaimanapun pencarian dan pemantauan di laut dan darat tetap dilakukan oleh petugas yang mengawal persisiran pantai termasuklah rondaan menggunakan aset di laut yang membuat operasi harian.
“Sebagai contoh pihak Angkatan Tentera Malaysia (ATM) menggunakan motosikal seperti mana mereka lakukan rondaan ops benteng manakala APMM menggunakan aset tetap yang berada di laut untuk jalankan operasi penguatkuasaan, dalam masa sama kita tetap jalankan operasi di laut.
“Keputusan ini dibuat selepas tiada penemuan baru dan peluang menemui mangsa di laut tipis ini kerana operasi carilamat yang khusus tanpa sebarang petunjuk dilihat kurang efektif dan berkesan,”katanya pada sidang akhbar di PHC Tanjung Balau, Kota Tinggi di sini hari ini. – K! ONLINE.


Ketengahkan input, output Kongres Perpaduan Negara 2021
Oleh SUBKHI SUDARJI

19 Disember 2021, 3:36 pm
PUTRAJAYA – Input dan output perbincangan serta resolusi yang disampaikan 10 tokoh pemikir berwibawa pada Kongres Perpaduan Negara 2021 wajar diperhalusi serta diperincikan bagi mencapai matlamat perpaduan nasional diharapkan Perdana Menteri.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, dalam hal itu, idea dan sudut pandang Fadhilah al-Imam al-Akbar Prof. Dr. Ahmed Mohamed Ahmed el-Tayyeb selaku penyampai ucaptama wajar diketengahkan.
Katanya, pandangan beliau yang merupakan Sheikh al-Azhar al-Sharif wajar diketengahkan selaras dengan keutamaan perpaduan umat Islam dan agenda perpaduan nasional.
“Pada hemat saya, Kongres Perpaduan Negara yang berlangsung selama dua hari (18 hingga 19 Disember) menerusi tema Perpaduan Bangsa Asas Kesejahteraan Negara telah mencapai matlamat dan tujuan penganjurannya,” katanya pada ucapan perasmian penutup Kongres Perpaduan Negara 2021 hari ini.
Dalam pada itu, Ahmad Marzuk berkata, Islam sejak daripada mula diturunkan lagi, telah mengiktiraf secara eksklusif maruah dan martabat manusia secara sejagat dan juga menerima hakikat bahawa manusia itu hidupnya berlainan agama, budaya dan bangsa.
Katanya, sebagai contoh, di Jabatan Perdana Menteri sendiri memiliki Jabatan Perpaduan Negara dan Integriti Nasional yang diamanahkan untuk memperjuangkan prinsip Rukun Negara. – K! ONLINE.


Rancang perjalanan, elak tersekat banjir di Kelantan
Oleh ROSALWANI CHE SOH

19 Disember 2021, 3:29 pm
JELI – Golongan perantau dan rakyat di Kelantan dinasihatkan agar merancang perjalanan sama ada masuk atau keluar negeri ini supaya tidak tersekat di kawasan yang dilanda banjir.
Ketua Polis Kelantan, Datuk Shafien Mamat berkata, orang ramai perlu mengikuti informasi melalui portal rasmi berhubung banjir bagi mendapatkan maklumat terkini.
Menurutnya, ia bagi mengelakkan sebarang kejadian tidak diingini berlaku memandangkan Kelantan berada dalam musim tengkujuh selain paras Sungai Kelantan juga menunjukkan peningkatan ketika ini.
“Paling penting bagi orang ramai adalah mereka perlu sentiasa memantau portal rasmi berkaitan maklumat banjir dan tidak mempercayai berita yang tular.
“Rakyat di negeri ini perlu lebih berwaspada dan jangan cuba meredah kawasan banjir kerana kita tidak tahu kedalaman sungai sekali gus boleh menyebabkan bencana lebih besar,”katanya.
Beliau berkata demikian ketika ditemui pemberita selepas merasmikan Rumah Persatuan Keluarga Polis (Perkep) di Ibu Pejabat Polis Daerah (IPD) Jeli di sini hari ini. – K! ONLINE.


Kongres Perpaduan Negara 2021 garis lapan resolusi
Oleh SUBKHI SUDARJI

19 Disember 2021, 4:10 pm
PUTRAJAYA – Paradigma pemikiran teosentrik berpandukan kepimpinan Rasulullah SAW perlu diperkasakan melalui tarbiah imaniah bagi menangani dan meninggalkan pemimpin politik yang menyalahgunakan kuasa, rasuah, korup dan tidak berintegriti.
Begitu juga saranan agar parti-parti politik mengamalkan budaya politik murni dan meninggalkan politik ala machiavelli demi mengangkat kembali maruah negara bangsa.
Itu antara lapan perkara digariskan dalam resolusi dikemukakan Kongres Perpaduan Negara 2021 bagi menjayakan gagasan perpaduan negara selaras dengan keutamaan perpaduan umat Islam sebagaimana matlamat Perdana Menteri, Datuk Seri Ismail Sabri Yaakob semasa merasmikan Kongres berkenaan semalam.
Kongres tersebut juga turut mengariskan resolusi konsep Keluarga Malaysia yang berteraskan keterangkuman, kebersamaan dan kesyukuran mesti difahami sebagai landasan perpaduan bermula dengan perpaduan Melayu-Islam dengan merangkumkan seluruh rakyat berbilang kaum dan agama.
Begitu juga Rukun Negara dan Perlembagaan Persekutuan sebagai teras perpaduan dengan cabaran utama adalah kefahaman dan penghayatan Rukun Negara yang perlu dimulakan dengan pendidikan guru di sekolah dan pensyarah di universiti.
Menurut resolusi tersebut, institusi Raja-raja Melayu adalah tonggak kestabilan politik dan penyatu rakyat, justeru kongres menyeru kesetiaan seluruh rakyat kepada Raja dan negara, selaras dengan Rukun Negara. – K! ONLINE


Sorok rokok seludup dalam kebun getah
Oleh YATIMIN ABDULLAH

19 Disember 2021, 3:40 pm
RANTAU PANJANG – Cubaan sindiket menyembunyikan sebanyak 180,000 batang rokok seludup di dalam kebun getah di Kampung Bukit Kwong di sini gagal apabila kegiatan mereka berjaya dihidu anggota Batalion 7 Pasukan Gerakan Am (PGA) hari ini.
Rampasan rokok itu dilakukan pada pukul 2.30 pagi tadi hasil maklumat daripada orang awam berkait dengan aktiviti penyeludupan.
Pegawai Pemerintah Batalion 7 PGA Superintendan Azhari Nusi berkata, pihaknya telah menemui satu longgokan kotak yang ditutup dengan kanvas warna biru dalam keadaan mencurigakan semasa menjalankan serbuan di kawasan itu.
“Pemeriksaan lanjut telah menemui sebanyak 18 kotak berwarna coklat dibalut dengan plastik berwarna hitam.
“Pemeriksaan ke atas kotak-kotak tersebut telah membawa kepada penemuan sebanyak 180,000 batang rokok yang disyaki diseludup dari Thailand,” katanya dalam satu kenyataan di sini hari.
Menurut Azhari, kesemua barangan rampasan itu dibawa ke Kompeni Taktikal Rantau Panjang untuk siasatan lanjut. – K! ONLINE.


Banjir: Kedai serbaneka dipecah masuk di Taman Sri Muda
Oleh ISKANDAR SHAH MOHAMED

20 Disember 2021, 11:49 pm
SHAH ALAM – Polis mengesahkan beberapa kejadian pecah kedai serbaneka di sekitar Taman Sri Muda, Seksyen 25 di sini, hari ini.
Kejadian berkenaan berlaku antara pukul 1 hingga 2 petang tadi dipercayai akibat kawasan itu dilanda banjir teruk.
Ketua Polis Daerah Shah Alam, Asisten Komisioner Baharudin Mat Taib berkata, keadaan bagaimanapun masih terkawal setakat ini.
“Saya mengesahkan beberapa kejadian pecah kedai serbaneka terutama di Taman Sri Muda yang mengalami banjir teruk.
“Kita dengan bantuan Pasukan Gerakan Am (PGA) akan menggerakkan elemen cegah jenayah dan bantuan bagi memastikan keadaan terkawal di kawasan tersebut,” katanya dalam kenyataan hari ini.
Menurut beliau, polis belum menerima sebarang laporan mengenai kejadian berkenaan.

“Kita menyeru pihak berkenaan supaya membuat laporan di mana-mana balai polis,” katanya.
Tambah Baharudin, pihaknya sukar ke lokasi kejadian berikutan keadaan paras air masih tinggi.
“Paras air masih di pinggang dan pemilik premis juga sukar untuk pergi lokasi berkenaan,” ujarnya.
Terdahulu, tular satu klip video berdurasi 11 saat di media sosial yang memaparkan mengenai kejadian tersebut.
Perbuatan itu dipercayai dilakukan individu yang terpaksa memecah masuk beberapa kedai kerana kehabisan bekalan makanan akibat terkandas banjir. – K! ONLINE


10 maut: Pemandu treler didakwa esok
Oleh ISKANDAR SHAH MOHAMED

20 Disember 2021, 10:41 pm
SHAH ALAM – Seorang pemandu treler yang terlibat dalam kemalangan mengorbankan 10 mangsa di Kilometer 8.3 Lebuhraya ELITE, dekat sini, Jumaat lalu akan dihadapkan ke Mahkamah Majistret di sini esok.
Timbalan Ketua Polis Daerah Subang Jaya, Superintendan Mohd. Fairus Jaafar berkata, kertas siasatan mengikut Seksyen 41(1) Akta Pengangkutan Jalan 1987 sudah dilengkapkan dan dihantar ke Pejabat Peguam Negara.
“Keputusan yang diperoleh adalah mendakwa suspek di mahkamah,” katanya dalam kenyataan hari ini.
Dalam kejadian pada Jumaat lalu, seorang ibu bersama lapan anaknya termasuk seorang bayi maut selepas kereta jenis Proton Wira yang berhenti akibat mengalami kerosakan dipercayai dilanggar treler.
Mangsa yang terkorban adalah Norul Naziah dan empat anaknya iaitu Razarul Amin Abd. Razak, 17; Razatul Aliah, 16; Puteri Hidayah Abd Razak, 12; dan Muhamad Aizat Syazwan, 10.
Empat lagi anak suri rumah itu turut maut iaitu Muhamad Rolkaizat Rezky, 9; Muhamad Hidayat Hakimie, 7; Puteri Nur Ain Syalwana, 3; dan Muhammad Raid Fathi yang berusia 10 bulan.

Tragedi itu turut mengorbankan Mohamad Rahimi Rolex yang dipercayai mahu membantu membaiki kereta keluarga tersebut. – K! ONLINE


3 menteri lawat mangsa banjir Sri Muda
Oleh MOHD RASDAN AHMAD

20 Disember 2021, 11:36 pm
PETALING JAYA – Timbalan Menteri Pertahanan, Datuk Seri Ikmal Hisham Abdul Aziz petang tadi turut menyantuni mangsa banjir yang terjejas di Taman Sri Muda, Seksyen 25 Shah Alam.
Kementerian Pertahanan melalui satu kenyataan sebentar tadi berkata, lawatan itu adalah bertujuan meninjau secara dekat pelaksanaan Ops Murni oleh Angkatan Tentera Malaysia (ATM).
Melalui operasi tersebut, ATM turut membantu agensi-agensi yang terlibat dalam tugas menyelamat, memindahkan dan mengedar bantuan makanan serta keperluan kepada mangsa-mangsa terjejas.
Lawatan selama satu jam setengah itu turut disertai oleh Menteri Kesihatan, Khairy Jamaluddin Abu Bakar dan Menteri Pembangunan Wanita, Keluarga dan Masyarakat Datuk Seri Rina Harun serta rombongan.
“Tempoh lawatan yang bermula pada pukul 6 petang itu antara lain adalah mendengar taklimat ketua Pusat Kawalan Operasi Bencana (PKOB) serta mengenal pasti cabaran-cabaran yang dihadapi oleh agensi-agensi penyelamat.
“Selain itu mereka juga turut melawat sekitar kawasan bencana dan menyampaikan 4,000 bungkusan makanan kepada mangsa dan menyantuni mangsa terjejas di kawasan setempat,” jelasnya. – K! ONLINE.


Banjir: Isteri, anak PM lawat mangsa banjir
Oleh ZULKIFLI MANZOR

20 Disember 2021, 10:29 pm
PETALING JAYA – Isteri Perdana Menteri, Datin Seri Muhaini Zainal Abidin dan anak perempuannya, Datin Nina Sabrina Ismail Sabri melawat mangsa banjir di beberapa Pusat Pemindahan Sementara (PPS) di Selangor hari ini.
Rata-rata mangsa banjir berasa teruja dan terharu dengan kehadiran isteri Perdana Menteri serta anaknya menyantuni dan bertanya khabar keadaan mereka di PPS.
Muhaini dan Nina Sabrina turut menyampaikan sumbangan barangan keperluan asas kepada para mangsa yang masih dibelenggu kesulitan akibat musibah banjir.
Difahamkan kedua-dua beranak itu memulakan tinjauan ke PPS sejak pagi tadi bermula di PPS Dewan Kekwa Majlis Bandaraya Shah Alam, Seksyen 17 Shah Alam, PPS Sekolah Rendah Agama Sementa dan PPS Sekolah Rendah Agama Dusun Nanding.
Menurut salah seorang mangsa, selain menyantuni dan menyampaikan bantuan kepada mangsa, isteri Perdana Menteri turut berpesan agar mereka bersabar dan tabah menghadapi dugaan daripada Allah S.W.T. – K! ONLINE


Penebukan benteng, pengepaman air di Taman Sri Muda akan dilaksanakan
Oleh MOHD. HUSNI MOHD. NOOR

20 Disember 2021, 11:45 pm
PUCHONG – Tindakan penebukan benteng dan pengepaman air banjir akan dilaksanakan segera bagi mengatasi masalah ‘air termenung’ di Taman Sri Muda, Shah Alam, Selangor.
Menteri di Jabatan Perdana Menteri Menteri di Jabatan Perdana Menteri (Tugas-Tugas Khas), Datuk Dr. Abd. Latiff Ahmad berkata, perkara itu akan dikendalikan oleh Jabatan Pengairan Saliran (JPS).
Beliau berkata, lokasi bagi penebukan benteng itu belum lagi dimuktamadkan dan ia akan diputuskan oleh Kementerian Alam Sekitar dan Air (KASA).
“Sebanyak 21 pam akan digunakan bagi mengalirkan air genang itu ke Sungai Klang,” katanya pada sidang akhbar di Pusat Kawalan Bencana Negara Markas SMART Pulau Meranti, di sini hari ini.
Katanya, kaedah penebukan dan pengepaman air ini penting kerana jika dibiarkan ia boleh berlarutan sehingga dua minggu.
Dalam pada itu, Abd. Latiff berkata, beliau mengesahkan kira-kira 2,000 penduduk di Taman Seri Muda enggan berpilih ke lokasi lebih selamat.

“Penduduk memaklumkan mereka enggan berpindah ke pusat pemindahan sementara (PPS) kerana bimbang dijangkiti Covid-19.
“Bagaimanapun, kami akan terus membantu mereka dengan cara menghulur bantuan makanan dan keperluan-keperluan yang asas,” katanya.


Guru maut, dua adik kritikal kemalangan
Oleh MOHD AZLI ADLAN

20 Disember 2021, 11:27 pm
SETIU – Seorang guru wanita maut manakala dua adik perempuannya kritikal setelah kereta Honda City dinaiki mereka terlibat dalam kemalangan di Jalan Kampung Telaga Papan di sini hari ini.
Dalam kejadian pada pukul 6 petang itu, mangsa, Nurul Salikin Abdul Aziz, 25, meninggal dunia manakala dua adik perempuannya, Siti Nur Ummi Nabihah, 19, dan Nur Qaseh Balqis, 10, pula cedera parah di beberapa anggota badan.
Difahamkan, ketiga-tiga mangsa dikatakan dalam perjalanan mengikut pasangan pengantin baru untuk mengambil foto perkahwinan di Pantai Penarik di sini.
Mereka yang menetap di Kampung Chalok Kedai di sini merupakan ahli keluarga pasangan pengantin tersebut yang baru melangsungkan perkahwinan hari ini.
Ketua Polis Daerah Setiu, Deputi Superintendan Afandi Hussin berkata, sewaktu kejadian, kereta Honda City yang dipandu Nurul Salikin dikatakan tiba-tiba hilang kawalan lalu terbabas.
“Kereta dinaiki ketiga-tiga mangsa kemudiannya telah merempuh tunggul kayu di bahu jalan.

“Mereka sempat dikeluarkan oleh ahli keluarganya dengan bantuan orang ramai sebelum kereta itu terbakar,” katanya ketika dihubungi Kosmo! di sini hari ini.
Afandi berkata, Nurul Salikin disahkan telah meninggal dunia oleh pegawai perubatan sebaik tiba di Unit Kecemasan Hospital Setiu di sini.
Tambah beliau, dua lagi mangsa iaitu Siti Nur Ummi Nabihah dan Nur Qaseh Balqis yang cedera parah pula dirawat di hospital sama.
“Mayat mangsa (Nurul Salikin) telah dihantar ke unit forensik hospital sama untuk dibedah siasat,” katanya. – K! ONLINE


Banjir: Mangsa banjir di Perak meningkat
Oleh ASLIZA MUSA

20 Disember 2021, 10:34 pm
TELUK INTAN – Seramai 285 mangsa banjir daripada 80 keluarga ditempatkan di tiga pusat pemindahan sementara (PPS) di negeri ini setakat pukul 8 malam tadi.
Jumlah tersebut meningkat kepada 15 orang berbanding angka yang direkodkan pada pukul 6 petang tadi iaitu seramai 270 orang.
Jurucakap Sekretariat Jawatankuasa Pengurusan Bencana Negeri berkata, pertambahan itu membabitkan mangsa yang ditempatkan di Dewan Bandaran Teluk Intan dengan jumlah keseluruhan seramai 106 orang.
Katanya, PPS di Sekolah Menengah Kebangsaan (SMK) Abdul Rahman Talib, Changkat Jong dan Sekolah Kebangsaan (SK) Kuala Slim pula merekodkan jumlah sama iaitu 140 dan 39 mangsa banjir.
“Ketiga-tiga PPS tersebut dibuka sejak semalam selepas beberapa kawasan di Changkat Jong dan Kuala Slim dinaiki air susulan hujan berterusan sejak kelmarin.
“Pusat pemindahan di SMK Abdul Rahman Talib merekodkan jumlah mangsa tertinggi iaitu 140 orang daripada 35 keluarga,” katanya. – K! ONLINE


Banjir: Lima mangsa banjir di Rantau Panjang positif Covid-19
Oleh YATIMIN ABDULLAH

20 Disember 2021, 9:56 pm
RANTAU PANJANG – Anggota Balai Bomba dan Penyelamat Rantau Panjang menyelamatkan lima mangsa banjir yang didapati positif Covid-19.
Ketua Balai Bomba dan Penyelamat Rantau Panjang, Penolong Penguasa Bomba Imran Ismail berkata, lima pesakit yang berusia antara empat hingga 60 tahun itu dibawa ke Klinik Kesihatan Rantau Panjang untuk tindakan selanjut.
“Alhamdulillah, proses pemindahan berjalan lancar mengikut prosedur operasi standard (SOP) yang ditetapkan.
“Setiap anggota bertugas wajib memakai pakaian perlindungan diri (PPE) dalam usaha untuk memutuskan rantaian Covid-19,” katanya ketika dihubungi Kosmo! di sini hari ini.
Tambahnya, selepas memindahkan mangsa, lori yang digunakan itu terus dinyah kuman mengikut SOP diarahkan oleh kerajaan. – K! ONLINE


Banjir: Ikat badan ahli keluarga elak dihanyut arus banjir
Oleh MOHAMAD NAUFAL MOHAMAD IDRIS

20 Disember 2021, 10:26 pm
SHAH ALAM – Bagi mengelak anak-anaknya tidak dihanyut arus air, Fatima Ulama, 47, mengikat tali pada badannya serta enam orangnya bagi mengharungi banjir dari rumahnya di Jalan Ceria 25/113 ke Pusat Pemindahan Sementara (PPS) Sekolah Jenis Kebangsaan Tamil (SJKT) Ladang Emerald, Sabtu lalu.
Fatima berkata, dia membuat keputusan itu setelah anak sulungnya, Nur Mohamad Aisal, 26, yang mencadangkan supaya mereka keluar dari rumah sebelum air naik lebih tinggi.
“Paras air naik begitu pantas. Pada Sabtu petang, paras air naik sampai ke peha namun kira-kira pukul 8 malam, air naik sehingga paras dada.
“Tidak mahu perkara tidak diingini berlaku, saya bersama sembilan ahli keluarga lain ambil keputusan untuk keluar dari rumah,” katanya ketika ditemui di PPPS SJKT Ladang Emerald, Seksyen 25, di sini hari ini.
Secara kebetulan menurutnya, terdapat seutas tali yang ada di rumahnya dan mereka mengikatnya ke badan masing-masing.
Namun anak bongsunya, Nur Aisya-Uqasya Aisal, 5 serta cucu sulungnya, Mohd. Arrash Mikhail, 3, diletakkan di atas kolam air belon.

“Kami sekeluarga berjalan kira-kira lima kilometer dari rumah hingga ke PPS sambil mengharapkan tiada insiden tidak diingini berlaku.
“Setelah berjalan lebih 30 minit, kami selamat tiba di PPS kira-kira pukul 10 malam,” katanya yang sudah menetap di Taman Sri Muda lebih 20 tahun. – K! ONLINE


Banjir: 30 masjid, sekolah agama dan 60 surau terjejas
Oleh ISKANDAR SHAH MOHAMED

20 Disember 2021, 11:21 pm
SHAH ALAM – Sebanyak 30 masjid, 60 surau dan 30 sekolah agama di Selangor mengalami kerosakan dan terjejas teruk akibat banjir sejak Jumaat lalu.
Kesemua institusi itu melibatkan enam daerah iaitu Klang, Petaling, Hulu Langat, Sepang, Kuala Langat dan Kuala Selangor.
Pengarah Jabatan Agama Islam Selangor (JAIS), Datuk Mohd. Shahzihan Ahmad berkata, banjir luar biasa sehingga kini antaranya mengakibatkan hampir keseluruhan karpet, kelengkapan elektrik, sejadah dan kitab rosak.
“Selain itu, perabot, siling dan bumbung masjid memerlukan kerja pembaikan supaya dapat segera kembali berfungsi.
“JAIS turut menjangkakan jumlah itu meningkat ekoran paras air di beberapa daerah dipercayai mula naik,” katanya dalam kenyataan malam tadi.
Justeru, menurutnya, jawatankuasa khas JAIS ditubuhkan bagi menyelaras bantuan kepada mangsa banjir antaranya melibatkan Majlis Agama Islam Selangor dan Lembaga Zakat Selangor (LZS). – K! ONLINE


Banjir: 500 terperangkap dalam kampung ‘pulau’
Oleh ISKANDAR SHAH MOHAMED

20 Disember 2021, 9:00 pm
KUALA SELANGOR – Seramai 500 penduduk Kampung Bestari Jaya di sini, masih terperangkap dan terputus hubungan berikutan perkampungan itu ibarat ‘pulau’ yang dilanda banjir sejak semalam.
Bencana itu susulan pertembungan air antara kawasan sebuah bekas lombong dan Sungai Rantau Panjang berdekatan kawasan tersebut.
Selain 250 rumah dinaiki air, penduduk tidak dapat keluar berikutan jalan utama kampung itu masih pada paras dada atau setinggi dua meter (m).
Penduduk, Azmi Ahmad, 35, ketika kejadian dia bersama isteri, Rahimah Merah, 41, yang masih berpantang dan bayi perempuan berusia sebulan sedang berehat di rumah mereka, kira-kira pukul 7.30 petang.
“Hujan lebat berterusan menyebabkan air naik hingga paras lutut dan kami segera keluar menyelamatkan diri.
“Kami sempat mengambil dokumen penting dan mengalihkan kereta ke kawasan selamat,” katanya ketika ditemui di Dewan Orang Ramai kampung itu, petang tadi.

Turut hadir, Menteri Kementerian Pembangunan Usahawan dan Koperasi, Tan Sri Noh Omar yang meninjau lokasi banjir dan menyalurkan bantuan barangan keperluan asas kepada mangsa. – K! ONLINE


Info ‘kepala ribut’ adalah palsu – MetMalaysia
Oleh ALWANI ZAFIRAH

20 Disember 2021, 8:11 pm
PETALING JAYA – Jabatan Meteorologi (MetMalaysia) menafikan maklumat cuaca berkenaan ‘kepala ribut’ yang sedang tular di media sosial.
MetMalaysia turut menegaskan bahawa penyebaran maklumat berita palsu dan tidak sahih boleh dikenakan tindakan di bawah Akta Komunikasi dan Mulimedia 1998
Selain itu, orang ramai diingatkan supaya mendapatkan maklumat sahih mengenai ramalan dan amaran cuaca melalui media sosial dan laman web rasmi MetMalaysia atau melalui talian hotline 1-300-22-1638 dan aplikasi myCuaca.
“Justeru kita ingin mengingatkan orang ramai agar tidak mudah mempercayai apa yang mereka baca dalam talian dan menyemak dahulu kesahihan maklumat tersebut sebelum membuat sebarang pandangan atau kesimpulan mengenai sesuatu isu,” katanya – K! ONLINE


Semua arahan berkaitan tindakan dikeluarkan MKN
Oleh LUQMAN RIDHWAN MOHAMED NOR

20 Disember 2021, 8:40 pm
PUTRAJAYA – Semua arahan berkaitan tindakan-tindakan yang perlu diambil bagi membantu mangsa banjir serta aspek pengurusan bencana akan dikeluarkan oleh Majlis Keselamatan Negara (MKN).
Perdana Menteri, Datuk Seri Ismail Sabri Yaakob dalam satu kenyataan berkata, perkara tersebut diputuskan pada Mesyuarat Khas Penyelarasan Bencana Negara hari ini.
Katanya, MKN akan mengeluarkan arahan-arahan tersebut kepada semua pihak berkaitan pada kadar segera.
“Agensi Pengurusan Bencana Negara (Nadma) akan tetap menjadi sekretariat utama pengurusan bencana dan mengendalikan semua penyelarasan dan sekiranya sesuatu tindakan itu tidak dipatuhi maka MKN akan mengeluarkan arahan lanjut,” katanya hari ini.
Menurut beliau, mesyuarat turut bersetuju isu banjir di Taman Seri Muda, Shah Alam perlu diselesaikan dengan kadar segera.
“Sehubungan itu, saya telah mengarahkan semua agensi mengatur kerja dengan lebih agresif untuk membantu mangsa banjir di sana.

“Sehingga petang ini sebanyak 41 bot, 16 lori juga aset-aset lain telah digerakkan ke Taman Seri Muda dengan kekuatan anggota pasukan penyelamat seramai 321 orang,” katanya.
Selain itu, Ismail Sabri turut mengarahkan Kementerian Alam Sekitar dan Air (KASA) menerusi Jabatan Pengairan dan Saliran (JPS) untuk menggerakkan segera 20 aset pam mudah alih ke kawasan yang terjejas, tambahan kepada empat buah pam sedia ada.
“Ini bertujuan untuk mengepam air dari kawasan yang mengalami banjir genang (yang biasa dikenali sebagai banjir termenung) ke sungai berhampiran.
“Pam-pam tambahan yang diperoleh daripada pelbagai agensi termasuk yang dimiliki oleh JPS Selangor akan digunakan untuk mengalirkan air genang ke Sungai Kelang,” katanya.
Sementara itu, katanya, beliau juga bersetuju dengan cadangan supaya beberapa bahagian benteng sungai dipecahkan atau ditebuk buat sementara untuk mengalirkan air genang segera keluar ke sungai dan lokasi penebukan sedang dimuktamadkan.
“Kerajaan juga mengalu-alukan sekiranya ada pertubuhan bukan kerajaan (NGO) mahu menghulurkan bantuan kepada mangsa banjir tetapi perlu merujuk kepada Pusat Pengurusan Bencana Daerah terlebih dahulu,” katanya.
Pada masa sama, katanya, kerajaan telah memperuntukkan sebanyak RM100 juta untuk aktiviti pemulihan pasca banjir bagi membaik pulih rumah dan infrastruktur yang rosak.
“Bantuan Wang Ihsan sebanyak RM1,000 diberikan kepada setiap ketua isi rumah yang terjejas akibat banjir sama ada yang berpindah ke Pusat Pemindahan Sementara (PPS) atau tidak.
“Untuk membantu usahawan pula, pembiayaan kewangan diberikan sehingga RM5,000 melalui Bank Simpanan Nasional (BSN),” katanya. – K! ONLINE


BNM umum pembiayaan RM200 juta untuk PMKS
Oleh KOSMO!

20 Disember 2021, 9:03 pm
PETALING JAYA – Bank Negara Malaysia (BNM) mengumumkan kemudahan pembiayaan sebanyak RM200 juta yang disediakan untuk perusahaan mikro, kecil dan sederhana (PMKS) yang terjejas akibat banjir di seluruh negara baru-baru ini melalui Kemudahan Bantuan Bencana 2022 (Disaster Relief Facility, DRF 2022).
Menurut kenyataan bank pusat, DRF 2022 akan membantu PKS menampung kos membaiki dan/atau mengganti aset untuk kegunaan perniagaan (cth. loji dan mesin) yang telah rosak akibat banjir; dan/atau untuk modal kerja.
DRF 2022 tersedia untuk PKS, termasuk perusahaan mikro, dengan jumlah pembiayaan maksimum hingga RM500,000 bagi setiap PKS dan hingga RM75,000 bagi setiap perusahaan mikro.
“ Tempoh pembiayaan adalah hingga lima tahun, termasuk tempoh moratorium selama enam bulan ke atas bayaran pokok dan faedah/keuntungan.
“ Kadar pembiayaan adalah hingga 3.50 peratus setahun, termasuk apa-apa fi jaminan dan kemudahan ini  akan disediakan mulai 27 Disember 2021 sehingga peruntukan digunakan sepenuhnya (atau sehingga diberitahu kelak, bergantung pada situasi banjir),’ jelas bank pusat.
Tambah kenyataan tersebut, perniagaan yang terjejas boleh memohon daripada institusi kewangan peserta yang terdiri daripada bank perdagangan, bank-bank Islam dan institusi kewangan pembangunan yang dikawal selia oleh BNM.

Para peniaga boleh menghubungi Bank Negara Malaysia melalui bnm.gov.my/LINK sekiranya mereka menghadapi sebarang kesulitan berhubung dengan kemudahan di atas.


Banjir: Tiada kecederaan ditemui pada mayat mangsa
Oleh SITI A'ISYAH SUKAIMI

20 Disember 2021, 9:47 pm
DENGKIL – Tiada sebarang kecederaan ditemui selepas pemeriksaan dijalankan oleh pasukan forensik Ibu Pejabat Polis Kontinjen (IPK) terhadap mayat seorang lelaki tempatan yang dijumpai di flat Taman Permata Dengkil di sini pagi tadi.
Ketua Polis Daerah Sepang, Asisten Komisioner Wan Kamarul Azran Wan Yusof berkata, mayat mangsa telah dihantar ke Hospital Serdang pukul 12.20 tengah hari tadi untuk ujian saringan awal Covid-19 sebelum bedah siasat dibuat.
“Temu bual bersama anak lelaki mangsa menyatakan, bapanya yang bekerja sebagai pengawal keselamatan di Cyberjaya keluar rumah pukul 9 pagi semalam menggunakan bot.
“Bagaimanapun, mangsa gagal dihubungi sejak pukul 8 malam. Mangsa mempunyai penyakit darah tinggi, kencing manis serta masalah katarak yang serius iaitu mata kanan dan kiri rabun teruk,” katanya dalam satu kenyataan di sini hari ini.
Dalam pada itu, beliau berkata, hasil siasatan mendapati, mayat mangsa dijumpai pukul 8.30 pagi hari ini tersangkut pada paip air di bawah blok 3 bangunan flat Taman Permata Dengkil oleh seorang lelaki.
“Mayat mangsa telah dibawa keluar dari kawasan banjir oleh pasukan bomba Cyberjaya,” katanya.

Sementara itu, Ketua Flat Taman Permata Dengkil, Ramadass Kanapathy, 60, berkata, dia mengenali mangsa tersebut serta dimaklumkan, lelaki itu disangka berada di rumah saudaranya.
“Memandangkan keadaan banjir, seluruh Dengkil mengalami masalah untuk berhubung. Kami difahamkan, anak mangsa menyangka bapanya berada di rumah saudara berikutan banjir teruk di sini,” katanya kepada Kosmo!
Terdahulu, Kosmo! Online melaporkan, penemuan mayat seorang lelaki tempatan dalam keadaan terapung menggemparkan penghuni sebuah bangunan flat di Taman Permata, Dengkil di sini hari ini.
Mangsa merupakan seorang lelaki tempatan berusia 52 tahun dikenali sebagai V. Kaniappan. -K!ONLINE


Saintis hantar sel otot manusia ke angkasa lepas
Oleh KOSMO!

20 Disember 2021, 8:30 pm
LONDON – Beberapa sel kecil otot manusia akan ‘diterbangkan’ ke angkasa lepas dalam satu eksperimen yang dapat membantu manusia untuk hidup lebih lama dan lebih sihat, lapor akhbar Daily Star semalam.
Projek bernilai £1.2 juta (RM6.7 juta) yang ditaja oleh Agensi Angkasa Lepas Britain itu akan menyaksikan sebuah kapsul dilancarkan dari Stesen Angkasa Lepas Florida, Amerika Syarikat, hari ini.
Menerusi projek digelar MicroAge itu, sel manusia yang dihasilkan di dalam makmal yang bersaiz sebutir beras akan diletakkan di dalam  bekas kecil bersaiz pengasah pensel.
Ketika berada di angkasa lepas, ia akan dirangsang oleh tenaga elektrik untuk menghasilkan pengecutan dalam tisu otot. Para saintis seterusnya akan memantau tindak balas yang berlaku.
Eksperimen itu akan digunakan bagi memahami situasi yang akan berlaku kepada manusia ketika proses penuaaan.
“Proses penuaan merupakan satu daripada cabaran terhebat bagi abad ke-21.

 “Kita akan mempelajari tentang bagaimana otot bertindak balas ke atas graviti mikro dan penuaan daripada data yang dikumpul dalam kajian ini,” kata seorang penyelidik, Profesor Malcolm Jackson dari Universiti Liverpool.  – Agensi


Glasier ‘kiamat’ di Antartika mencair lebih pantas
Oleh KOSMO!

20 Disember 2021, 8:00 pm
NEW ORLEANS, LOUISIANA – Sekumpulan pakar glasier memberi amaran berkenaan pencairan glasier Thwaites di Benua Antartika yang dilihat berlaku lebih pantas daripada yang dijangkakan, lapor laman berita The Guardian semalam.
Pakar-pakar tersebut terkejut setelah mendapati bongkah ais Larsen B seluas 3,250 kilometer persegi dan setebal 200 meter di kawasan glasier Thwaites mengambil masa hanya sebulan untuk cair sepenuhnya.
‘’Ia mengejutkan kerana bongkah ais gergasi itu cair begitu sahaja. Ia roboh seperti tembok dan pecah seperti ratusan ribu batu bata,’’ kata salah seorang daripada mereka.
Minggu ini, beberapa saintis mengadakan pertemuan di New Orleans dan memberi amaran bahawa sesuatu yang lebih membimbangkan sedang berlaku di lembangan ais Antartika Barat.
Penyelidikan selama bertahun-tahun oleh pasukan penyelidik Britain dan Amerika Syarikat menunjukkan bahawa retakan dan rekahan besar telah berlaku diatas dan dibawah glasier Thwaites, salah satu glasier terbesar di dunia.
Sebahagian daripada keretakan itu dikhuatiri runtuh dalam tempoh lima tahun akan datang atau kurang.

Saiz Thwaites menjadikan Larsen B kelihatan seperti bongkah kecil. Glasier bersaiz kira-kira 100 kali ganda lebih besar dari negara Britain itu mengandungi isipadu air yang cukup untuk menyebabkan paras air laut dunia meningkat lebih setengah meter.
Ia menyumbang kira-kira 4 peratus kenaikan paras laut tahunan di seluruh dunia dan telah dipanggil glasier paling penting dunia, termasuk ‘glasier kiamat.’ Kajian satelit menunjukkan glasier itu  mencair jauh lebih cepat daripada yang berlaku pada tahun 1990-an. – Agensi


Dua lelaki tergamak rogol, liwat anak saudara 8 tahun
Oleh ROHANA MOHD. NAWI

20 Disember 2021, 7:33 pm
PASIR PUTEH – Dua lelaki ditahan selepas mereka dipercayai merogol dan meliwat anak saudara mereka yang berusia lapan tahun di sebuah rumah di daerah ini pada minggu lalu.
Suspek berusia 39 dan 46 tahun itu ditahan pada pukul 3.35 pagi, Khamis lalu selepas polis menerima laporan daripada ibu mangsa yang berusia 34 tahun.
Ketua Polis Daerah Pasir Puteh, Deputi Superintendan Ediansha Endal berkata, siasatan mendapati, kejadian berlaku pada pukul 4 pagi, Selasa lalu ketika mangsa tidur di ruang tamu.
Kedua-dua suspek yang bekerja kampung dipercayai khayal dadah jenis methamphetamine semasa melakukan perkara terkutuk tersebut.
“Mangsa yang trauma menceritakan detik hitam kepada ibunya sebelum membuat laporan di Ibu Pejabat Polis Daerah Pasir Puteh,” katanya ketika dihubungi Kosmo! hari ini.
Bertindak atas maklumat, polis memberkas dua suspek di rumah mereka. Kedua-dua mereka tinggal bersama mangsa, ibu dan bapa tirinya.

“Mangsa dihantar ke Hospital Raja Perempuan Zainab II, Kota Bharu untuk pemeriksaan lanjut dan kes dirujuk kepada Jabatan Kebajikan Masyarakat.
“Kedua-dua suspek ditahan reman selama tujuh hari untuk siasatan lanjut,” katanya. – K! ONLINE


Banjir: Lelaki ditemui lemas di Kampung Baru Lanjut
Oleh MOHD. HUSNI MOHD. NOOR

20 Disember 2021, 9:05 pm
SEPANG – Seorang lelaki yang baharu sahaja mendirikan rumahtangga 12 Disember lalu ditemui lemas di sebuah tali air berhampiran Desa Salak Pekerti, pagi tadi.
Mangsa dikenali sebagai Muhammad Syafiq Saharuddin, 26, yang juga pegawai operasi di bahagian pengurusan pelanggan di Malaysia Airports Holdings Bhd. (MAHB).
Ketua Polis Daerah Sepang, Asisten Komisioner Wan Kamarul Azran Wan Yusof berkata, mayat mangsa ditemui seorang penduduk kira-kira pukul 11 pagi dalam keadaan terapung di sebuah tali air di Taman SP 18, Desa Salak Pekerti.
Beliau berkata, pemeriksaan tubuh badan mangsa dapati tiada unsur-unsur jenayah dan dipercayai mati lemas.

“Sebelum itu, ahli keluarga mangsa sudah melaporkan kehilangan mangsa pada Ahad lalu di Balai Polis Bandar Baru Salak Tinggi.
“Menurut adiknya, mangsa kali terakhir dilihat ketika meredah banjir untuk mengambil barang rumah di Kampung Baru Lanjut di sini, yang pada ketika itu air berada pada paras dada,” katanya ketika dihubungi hari ini.

Katanya, mayat mangsa dibawa ke Jabatan Forensik Hospital Serdang untuk ujian calitan Covid-19 dan bedah siasat. – K! ONLINE


Banjir: Lelaki dirakam lakukan aksi terjun dalam air bah
Oleh ROSALWANI CHE SOH

20 Disember 2021, 7:38 pm
TANAH MERAH – Seorang lelaki melakukan aksi terjun dalam Sungai Kelantan dari landasan kereta api di Kampung Gertak Chaber di sini yang terjejas akibat limpahan air bah semalam.
Aksi lelaki yang dianggarkan berusia dalam lingkungan 20-an itu dilakukan pukul 6.10 petang sebelum dirakam orang ramai.
Seorang penduduk yang hanya mahu dikenali sebagai Faizal, 35, berkata, dia memandu kereta melalui kawasan jambatan itu sebelum ternampak seorang lelaki meniti di tepi landasan dan terjun ke dalam sungai.
“Air sungai deras, tidak jauh dari tempat lelaki itu terjun, terdapat sekumpulan penduduk mandi air bah,” katanya ketika ditemui Kosmo! hari ini.
Sementara itu, Ketua Polis Kelantan, Datuk Shafien Mamat memberitahu, tindakan lelaki itu mengundang bahaya dan beliau mengingatkan rakyat di negeri ini agar tidak teruja bermain air bah kerana khuatir kejadian yang tidak diingini.
“Kelantan masih di peringkat awal musim bah dan berkemungkinan penduduk teruja bermain banjir. Saya sudah mengarahkan semua Ketua Polis Daerah meningkatkan pemantauan bagi mengekang kejadian tidak diingini,” katanya. – K! ONLINE


Banjir: Pindahkan 60 rusa ke halaman rumah
Oleh NOR AINNA HAMZAH

20 Disember 2021, 6:43 pm
PORT DICKSON – Seorang penternak rusa terpaksa memindahkan kira-kira 60 ekor rusa ke halaman rumahnya selepas kandang yang menempatkan haiwan ternakan itu ditenggelami air di Kampung Linggi, di sini pada Jumaat lalu.
Abdul Aziz Mohd. Redza, 42, berkata, sudah tiga hari ternakannya berkeliaran di halaman rumah memandangkan sehingga ke hari ini kawasan kandang rusa seluas tiga ekar masih digenangi air.
Kesemua haiwan itu dipindahkan bermula pukul 11 malam dan dalam proses pemindahan itu, seekor anak rusa berusia kurang seminggu bersembunyi di balik kayu.
“Saya terpaksa menyewa pagar dan memasangnya sendiri di sekeliling rumah untuk memastikan rusa tidak melompat keluar.
“Kejadian ini adalah paling buruk sehingga saya terpaksa memindahkan kesemua haiwan ternakan,” katanya ketika ditemui di Kampung Linggi, di sini, tadi.
Abdul Aziz yang sudah menternak rusa untuk jualan sejak lima tahun lalu memberitahu, dia tidak akan menyerah kalah lebih-lebih lagi ternakan itu merupakan sumber pendapatannya sejak berhenti kerja lima tahun lalu.- K! ONLINE


Guna satu tan racun tikus selamatkan populasi burung laut
Oleh KOSMO!

20 Disember 2021, 6:30 pm
SAN FRANCISCO, CALIFORNIA – Suruhanjaya Pantai California meneruskan rancangan untuk menabur racun tikus di kawasan Perlindungan Hidupan Liar Kebangsaan Kepulauan Farallon dalam usaha menyelamatkan populasi burung laut yang jarang ditemui, lapor laman berita Wion News kelmarin.
Tindakan itu akan membantu mengurangkan populasi tikus di pulau-pulau tersebut.
Agensi yang mengawal  pantai California itu meluluskan idea pada Khamis lalu.
Menurut rancangan tersebut, kira-kira 1,360.8 kilogram racun tikus akan dilepaskan dari helikopter di pulau-pulau berbatu di luar pantai San Francisco itu yang menjadi kawasan pembiakan burung laut.
Kira-kira 300,000 burung laut yang bersarang di kawasan perlindungan Kepulauan Farallon sedang diancam oleh populasi tikus yang memakan telur dan anak burung.
Dalam beberapa tahun kebelakangan ini, populasi tikus telah meningkat sehingga menarik kedatangan burung hantu ‘burrowing’ yang juga pemangsa kepada burung laut itu, kata beberapa pegawai. – Agensi


Banjir: Bina rakit bawa penduduk terperangkap
Oleh SITI A'ISYAH SUKAIMI

20 Disember 2021, 6:52 pm
DENGKIL – Lapan anak muda dari Kampung Sri Tanjung di sini, menjadi wira tidak didendang apabila turut bersama-sama membantu mengeluarkan penduduk yang terperangkap menggunakan rakit tong air ke tempat selamat.
Biarpun air naik begitu cepat, tiada sifat pentingkan diri dalam kalangan mereka malah tanpa mengenal erti penat, anak muda tersebut sanggup berulang alik mengambil penduduk untuk dipindahkan ke Pusat Pemindahan Sementara (PPS) berdekatan.
Menceritakan idea menghasilkan rakit tersebut, Muhammad Azrul Hisyam Mazlan, 26, berkata, dia dan rakan-rakan menghasilkannya menggunakan tong air serta bahan yang dijumpai di sekeliling mereka seperti tali, pintu lama dan kayu serta buluh untuk mendayung.
Katanya, pada asalnya, rakit yang dibina kira-kira sejam itu digunakan untuk kegunaan mereka bagi mengeluarkan motosikal namun, terdapat maklumat masih ada penduduk terperangkap di dalam rumah.
“Lagipun pihak bomba belum tiba memandangkan ada kawasan lain dinaiki air dan kampung kami lambat sikit air naik. Jadi kami berpakat menolong penduduk dengan memberi keutamaan terlebih dahulu kepada orang tua serta kanak-kanak.
“Dalam kejadian pada Sabtu lalu, dianggarkan 100 orang penduduk dapat dikeluarkan dari rumah menggunakan rakit yang boleh memuatkan kira-kira lima atau enam orang,” katanya ketika ditemui pemberita di sini hari ini.

Dia yang juga kakitangan Majlis Perbandaran Sepang (MPSepang) berkata, sewaktu mengambil penduduk, enam daripada mereka berenang memegang rakit tersebut bagi mengelakkan kejadian tidak diingini.
“Alhamdulillah, sepanjang membawa keluar penduduk yang terperangkap, tiada kejadian tidak diingini. Mereka turut mengucapkan terima kasih dan mendoakan semoga Allah SWT membalas di akhirat.
“Selain itu, pihak bomba yang tiba pada tengah hari turut menggunakan rakit ini untuk membawa keluar penduduk memandangkan mereka tiada bot kerana digunakan bagi menyelamatkan mangsa di kampung lain,” katanya.
Ujarnya, selain penduduk kampung, rakit yang banyak berjasa itu turut digunakan bagi membawa barangan sumbangan oleh badan bukan kerajaan (NGO). – K! ONLINE


[VIDEO] Banjir: Paras air masih tinggi di Seksyen 25
Oleh MOHAMAD NAUFAL MOHAMAD IDRIS

20 Disember 2021, 6:58 pm
SHAH ALAM- Paras air di kebanyakan kawasan di Taman Sri Muda, Seksyen 25, di sini masih lagi tinggi meskipun cuaca panas terik hari ini.
Tinjauan Kosmo! di beberapa kawasan di sini mendapati paras air di beberapa tempat berbeza, walaupun sudah ada tempat yang sudah surut.
Bagi kawasan perumahan di sekitar Sekolah Kebangsaan (SK) Taman Sri Muda dan Pangsapuri Kos Rendah Taman Sri Muda air berada pada paras dada iaitu kira-kira satu meter sehingga menyebabkan aras bawah rumah teres dua tingkat dan pangsapuri tenggelam.
Ratusan kenderaan termasuk trak pikap turut tenggelam air.
Pasukan keselamatan terdiri daripada Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) dan Angkatan Tentera Malaysia (ATM) mengharungi banjir menggunakan bot manakala pertubuhan bukan kerajaan (NGO) dan pihak persendirian pula meredah banjir menggunakan bot serta kayak.
Menurut ahli kelab kayak air Sg Adventure, Mohd. Shahril Mislan, 33, dia dan beberapa kelab kayak lain terdiri daripada 30 ahli menyertai operasi menyelamat sejak awal pagi ini.

“Kami tiba di sini dari Ipoh pukul 12 tengah malam dan terus melakukan operasi menyelamat sehingga kini. Alhamdulillah, kami berjaya menyelamatkan kira-kira 100 mangsa banjir termasuk dua bayi,” katanya.
Terdapat segelintir mangsa banjir yang tidak mahu mendapatkan perlindungan di pusat pemindahan sementara (PPS) di Sekolah Jenis Kebangsaan Tamil (SJKT) Ladang Emerald.
Mangsa, M. Manmohan, 34, berkata, dia enggan berpindah kerana merasakan kediamannya di tingkat tiga Pangsapuri Kos Rendah Taman Sri Muda masih lagi selamat.
“Emak dan nenek tinggal dengan saya. Mereka tidak mampu untuk turun kerana sudah uzur. Jadi, rasanya lebih selamat mereka berada di sini. Cuma saya harap pasukan keselamatan hantar bekalan makanan kepada kami,” katanya. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Nelayan dakwa jumpa 50 ekor ikan lumba-lumba
Oleh NOOR HASLIZA NUSI

20 Disember 2021, 6:34 pm
GEORGE TOWN – Sekumpulan individu terdiri daripada tiga nelayan pantai tergamam sebaik terserempak dengan kira-kira 50 ekor ikan lumba-lumba di perairan berhadapan Jeti Teluk Kumbar dekat sini hari ini.
Penemuan spesies dilindungi dengan anggaran saiz dua meter itu ditemui pada pukul 1.30 tengah hari ketika dalam perjalanan menangkap ikan di kawasan Pulau Rimau.
Mohamad Fadli Othman, 33, berkata, ini merupakan pengalaman manisnya apabila terserempak dengan bilangan besar sekumpulan ikan lumba-lumba di situ.
“Biarpun pernah lima kali terserempak dengan ikan lumba-lumba pada tahun ini tetapi kali ini cukup memberi momen manis buat kami sebelum keluar mencari hasil laut hari ini.
“Sekumpulan ikan lumba-lumba kelihatan berenang dan melompat di tepi bot dan saya sempat merakam video secara langsung sebagai tatapan rakan nelayan di Teluk Kumbar,” katanya ketika dihubungi di sini hari ini.
Mohamad Fadli memberitahu lagi, dia tidak dapat memikirkan nasib yang bakal dihadapi kumpulan nelayan pantai termasuk hidupan laut di perairan ini sekiranya projek tambak laut bagi membentuk tiga pulau buatan dilaksanakan kelak.

“Kita mungkin tidak lagi berpeluang menikmati keindahan hidupan laut seperti ini termasuk yu paus yang ditemui rakan bulan lalu sekiranya projek mega itu diteruskan,” ujarnya.
Terdahulu, Mohamad Fadli berjaya merakam video sekumpulan ikan lumba-lumba berenang dan melompat di sepanjang perairan dekat Jeti Teluk Kumbar dan Hotel Lexis yang berdurasi satu minit 43 saat. – K! ONLINE


Arena debat jadi wadah tangkis ideologi luar
Oleh AMREE AHMAD

20 Disember 2021, 6:27 pm
PUTRAJAYA – Penganjuran Debat Diraja Institusi Pengajian Tinggi (IPT) 2021 akan tetap diteruskan setiap tahun bagi melahirkan mahasiswa yang memahami naratif pelbagai isu rakyat.
Malahan, Menteri Pengajian Tinggi, Datuk Seri Dr. Noraini Ahmad berkata, acara berprestij itu terbukti sebagai gelanggang kaedah terbaik kemahiran berucap dan memperkukuh kualiti.
“Mereka inilah nanti pewaris yang akan kita harapkan dan yakini mampu berperanan sebagai penimbal suara menepis ideologi luar tidak selari dengan norma masyarakat kita,” katanya.
Beliau berkata demikian ketika berucap merasmikan Majlis Kemuncak Debat Diraja Antara IPT 2021 anjuran kementerian tersebut menerusi Jabatan Pendidikan Tinggi di sini hari ini.
Universiti Islam Antarabangsa Malaysia (UIAM) melakar sejarah menang berganda apabila menjuarai kategori bahasa Melayu pada hari ini selepas kategori bahasa Inggeris semalam.
Pertandingan bahas elit ala Parlimen Asia edisi ke-22 kali ini dihoskan Universiti Pertahanan Nasional Malaysia dan dianjurkan bersama oleh Majlis Universiti Debat Malaysia (Madum).

Ia turut mendapat kerjasama Dewan Bahasa dan Pustaka (DBP) manakala Utusan Malaysia dan Kosmo! merupakan akhbar rasmi dalam pertandingan yang melibatkan 42 pasukan itu.
Acara kali ini disertai sejumlah 23 buah IPT serta dibahagikan kepada kategori bahasa Melayu dan Inggeris dengan peringkat saringan telah diadakan secara atas talian pada minggu lepas.
Debat berkenaan sudah berlangsung sejak 1995 dengan UIAM sebagai tuan rumah edisi yang pertama namun tidak dapat dianjur tahun lalu ekoran kebimbangan isu penularan Covid-19.
Mengulas lanjut, Noraini berkata, arena debat sebenarnya dapat menjadi wadah bermanfaat dalam iltizam kementerian melahirkan mahasiswa matang fikrah pemikiran dan murni siasah. – K! ONLINE


Cuaca cerah hampir di semua negeri malam ini
Oleh ALWANI ZAFIRAH

20 Disember 2021, 7:30 pm
PETALING JAYA – Jabatan Meteorologi Malaysia (MetMalaysia) melaporkan keadaan cuaca adalah cerah di semua negeri sekitar semenanjung pada malam ini.
MetMalaysia dalam laporan kaji cuacanya di YouTube berkata, keadaan cuaca dilihat berbeza bagi beberapa kawasan di negeri Sabah dan Sarawak.
“Hujan lebat berlaku di sekitar pendalaman negeri Sabah dan dijangka berhenti pada lewat petang nanti.
“Manakala di Sarawak, cuaca sama melibatkan kawasan Kuching, Serian dan Samarahan dan dijangka berlaku sehingga lewat malam nanti,” katanya di sini hari ini.
Sementara itu, MetMalaysia turut menasihatkan orang ramai untuk berhati-hati dan sentiasa peka dengan maklumat terkini cuaca. – K! ONLINE


7,047 anggota polis digerakkan bantu mangsa banjir
Oleh MOHD. RAFIE AZIMI

20 Disember 2021, 6:47 pm
ALOR SETAR – Seramai 7,047 pegawai dan anggota polis digerakkan bagi membantu mangsa banjir di lapan negeri yang terjejas akibat bencana tersebut.
Timbalan Ketua Polis Negara, Datuk Seri Mazlan Lazim berkata, mereka yang terdiri daripada 568 pegawai dan 6,479 anggota memberi tumpuan kepada usaha mencari dan menyelamat bersama pasukan penyelamat lain.
“Setakat ini kalangan pegawai dan anggota yang digerakkan itu hanya melibatkan mereka yang bertugas di negeri-negeri terjejas dan turut dibantu elemen-elemen tertentu dari Bukit Aman.
“Pegawai dan anggota di negeri lain diminta untuk bersiap sedia sekiranya mereka diperlukan bergerak ke kawasan terjejas. Pada masa sama, mereka juga diminta melakukan persediaan sekiranya berlaku pula banjir di negeri masing-masing,” katanya.
Beliau berkata demikian pada sidang akhbar selepas merasmikan Markas Taktikal Pasukan Polis Marin Kuala Kedah Wilayah 1 di Kuala Kedah di sini hari ini.
Mazlan memberitahu, kalangan pegawai dan anggota yang dikerah bagi membantu mangsa banjir itu termasuklah Pasukan Gerakan Am (PGA) serta pasukan 69 Komando (VAT 69).-K! ONLINE


Niat menonton wayang terganggu lihat lelaki curang
Oleh KOSMO!

20 Disember 2021, 7:00 pm
JAKARTA – Niat seorang wanita hendak menonton wayang terganggu apabila melihat seorang lelaki berlaku curang terhadap teman wanitanya, lapor laman berita Suara.com hari ini.
Menerusi video yang dimuat naik ke akaun TikTok bernama @wanttodie214, rakaman menunjukkan beberapa baris kerusi di panggung wayang.
Gelagat pasangan itu membuatkan wanita itu yakin bahawa mereka adalah pasangan kekasih.
Pemilik akaun itu menceritakan situasi di mana lelaki itu berlaku curang ketika menonton wayang.
‘’Kepada kakak yang menonton filem ‘Yowis Ben’ dengan teman lelaki yang duduk di baris C, kerusi 1 dan 2, saya nak beritahu perkara ini kepada kakak.
‘’Teman lelaki akak berbalas mesej di Instagram dengan beberapa wanita lain sepanjang filem ditayangkan. Saya tidak bermaksud untuk menyibuk, namun keadaan gelap menyebabkan mata saya tertumpu ke skrin telefonnya yang cerah,’’ tulisnya.

Netizen mula membanjiri ruangan komen.
‘’Terima kasih puan kerana berbuat baik sebab tak semua perempuan macam ni. Malah teman lelaki saya dirampas oleh kawannya yang membantunya menyiapkan tesis,’’ tulis seorang netizen. – Agensi


Suami pasang CCTV pantau keselamatan isteri terkejut tonton kecurangan
Oleh KOSMO!

20 Disember 2021, 7:30 pm
BEIJING – Gara-gara memasang sistem televisyen litar tertutup (CCTV) demi memantau keselamatan isterinya, luluh hati seorang suami apabila mendapat tahu bahawa isteri tercinta curang dengan lelaki lain semasa ketiadaannya, lapor laman berita Berita Hits hari ini.
Lelaki tersebut, Peng Jichang  yang berasal dari bandar Wuhan, China  telah berkahwin dengan isterinya selama lima tahun.
Disebabkan corak pekerjaan Jichang yang sering bertugas di luar kawasan, dia membuat keputusan untuk memasang CCTV bagi memantau keselamatan isterinya dan sebagai menghilangkan rasa rindu.
Pada suatu hari, ketika Jichang memeriksa rakaman CCTV menerusi telefon bimbitnya, dia terkejut melihat isterinya membawa pulang lelaki lain dan melakukan hubungan intim dengan lelaki tersebut di pelbagai sudut di dalam rumah mereka.
Selepas diselidiki, Jichang mendapat tahu bahawa kedua-dua mereka sebenarnya telah mempunyai hubungan sulit selama tujuh tahun, iaitu sebelum dia mengahwini wanita berkenaan.
Disebabkan berasa kecewa, Jichang akhirnya membuat keputusan untuk menceraikan isterinya kerana wanita itu tidak menunjukkan rasa menyesal selepas melakukan perbuatan tersebut. – AGENSI


Debat Diraja IPT 2021: UIAM kekal juara untuk kali keenam
Oleh AMREE AHMAD

20 Disember 2021, 5:10 pm
PUTRAJAYA – Universiti Islam Antarabangsa Malaysia hari ini terus gah apabila mengekalkan kejuaraan Debat Diraja Institusi Pengajian Tinggi (IPT) 2021 dalam kategori bahasa Melayu.
Ini merupakan kemenangan kali keenam IPT berkenaan sejak pertandingan berprestij itu mula diperkenalkan pada 1995 selain diulanginya pada 1999, 2001, 2007, 2010, 2016 dan 2019.
UIAM yang bertindak sebagai pembangkang telah berjaya menyakinkan majoriti tujuh juri pertandingan itu untuk menewaskan Universiti Sultan Zainal Abidin (Unisza) selaku kerajaan.
Hadiah disampaikan oleh Menteri Pengajian Tinggi, Datuk Seri Dr. Noraini Ahmad dan turut disaksikan Pengerusi Debat Diraja IPT 2021, Leftenan Jeneral Datuk Hasagaya Abdullah.
Pasukan UIAM yang diketuai oleh Nor Syahirah Balqis itu membawa pulang wang tunai yang berjumlah RM5,000, trofi, sijil serta buku-buku sumbangan Dewan Bahasa dan Pustaka (DBP)
Pertandingan bahas ala Parlimen Asia edisi Ke-22 kali ini dihoskan oleh Universiti Pertahanan Nasional Malaysia (UPNM) dan dianjur bersama Majlis Universiti Debat Malaysia (Madum).

Utusan Malaysia dan Kosmo! merupakan akhbar rasmi dalam pertandingan yang melibatkan 42 pasukan daripada 23 IPT serta dibahagikan kepada kategori bahasa Melayu dan Inggeris.
Semalam, UIAM turut menjuarai kategori bahasa Inggeris buat kali ke-11 menewaskan musuh tradisinya, Universiti Malaya dalam pusingan akhir yang turut diadakan di Hotel Zenith di sini.
Lebih membanggakan, untuk kategori bahasa Melayu pada hari ini, pendebat kedua UIAM, Muhammad Ilham Hafiz Azmi dinobatkan sebagai pembahas terbaik peringkat akhir tersebut.
Turut membarisi pasukan UIAM ialah pendebat ketiga, Muhammad Wafi Anwar Roslan. Usul yang ditolak mereka ialah Sudah Tiba Masanya ASEAN Meninggalkan Dasar Berkecuali. – K! ONLINE


EAC gariskan 8 agenda pacu transformasi ekonomi pasca Covid-19
Oleh EDDY AQMAL MOHAMED HAMIDI

20 Disember 2021, 5:40 pm
PUTRAJAYA – Sebanyak lapan agenda perubahan telah digariskan oleh sekumpulan pakar ekonomi untuk dipertimbangkan oleh kerajaan sebagai teras strategik untuk memacu transformasi ekonomi negara bertepatan dengan landskap ekonomi baharu pasca-krisis Covid-19.
Sekretariat Majlis Tindakan Ekonomi (EAC) berkata, lapan agenda berkenaan telah disertakan dalam dokumen ‘Resetting Malaysia: Aligning to The New Economic Landscape’ oleh kumpulan pakar ekonomi yang diketuai oleh Pengarah Eksekutif EAC, Tan Sri Dr. Noor Azlan Ghazali.
“Ia merangkumi aspek pendigitalan ekonomi, aplikasi teknologi termaju, penyusunan strategi globalisasi, pengukuhan tanggungjawab bersama, tadbir urus dan kelestarian, penyediaan bakat, pemerkasaan perkhidmatan awam dan pasaran yang adil juga kompetitif, menangani kerentanan serta transformasi korporat.
“Dokumen itu merupakan laporan hasil kajian susulan sesi libat urus dan bengkel intensif bersama kementerian serta agensi kerajaan, sektor swasta, ahli akademik juga pemegang taruh daripada pelbagai industri dan institusi yang telah diadakan sejak tahun lepas,” kata kenyataan itu hari ini.
Dokumen berjumlah 143 muka surat tersebut yang turut menyenaraikan 30 fokus utama dan 153 inisiatif perubahan disyorkan oleh Sekretariat EAC itu telah diserahkan kepada Perdana Menteri, Datuk Seri Ismail Sabri Yaakob selepas mesyuarat Majlis Tindakan Ekonomi hari ini.
Jelas kenyataan itu, Noor Azlan berkata bahawa pendekatan tersebut diambil bagi memastikan cadangan yang konklusif dan menyeluruh dibuat berasaskan pengalaman, pemerhatian dan pandangan semua pihak, khususnya susulan daripada krisis ekonomi akibat pandemik Covid-19.

“Cadangan perubahan tertumpu kepada aspek struktur yang diperlukan untuk Malaysia terus cemerlang selaras dengan lanskap ekonomi baharu,” ujarnya. – K! ONLINE


‘Kenapa tak ambil serius masalah perubahan iklim?’
Oleh MOHD. HAIKAL ISA

20 Disember 2021, 5:34 pm
PETALING JAYA – Kesengsaraan yang dirasai rakyat Malaysia khususnya di sekitar kawasan Lembah Klang akibat banjir buruk turut dizahirkan penyanyi nun jauh di Amerika Syarikat, Yuna.
Yuna atau nama lengkapnya, Yunalis Mat Zara’ai berkata, dia sepertinya berasa tidak berdaya dan pada masa sama sangat marah dengan situasi yang ditanggung mangsa-mangsa banjir di Malaysia kini.
“Rasa tidak berdaya dan marah apabila ramai mangsa banjir terpaksa menunggu berjam lamanya sebelum bantuan sampai.
“Kita tidak mempunyai persediaan (untuk menghadapi banjir) setiap tahun. Dan, bencana banjir di Malaysia semakin teruk tahun demi tahun.
“Mengapa tidak para pemerintah ambil serius masalah perubahan iklim?,” getus dan soal pelantun lagu Dan Sebenarnya itu dalam Instastory.
Terdahulu, Yuna, 35, melahirkan kerisauan dengan situasi bencana banjir yang melanda kawasan Lembah Klang terutama satu kawasan perumahan iaitu di Taman Sri Muda, Shah Alam, Selangor.

Dalam pada itu, menerusi satu perkongsian muat naik lain dalam Instastory, Yuna menitipkan ucapan penghargaan dan terima kasih kepada rakyat Malaysia yang bertindak menyelamatkan haiwan peliharaan seperti anjing dan kucing di kawasan banjir.
“Kawan saya hantar video. Seorang lelaki menyelamatkan kucing daripada menjadi korban banjir. Semoga Allah merahmati kalian yang menyelamatkan nyawa haiwan peliharaan seperti anjing dan kucing,” ujarnya.
Hujan lebat yang berlarutan selama dua hari sejak Jumaat lepas mengakibatkan kawasan-kawasan di sekitar Lembah Klang dilanda banjir dengan Selangor menerima kesan terburuk selepas lebih 3,000 mangsa dipindahkan ke 30 pusat pemindahan sementara (PPS). – K! ONLINE


Banjir: Sanggup redah banjir demi kucing
Oleh ASLIZA MUSA

20 Disember 2021, 6:03 pm
TELUK INTAN – Demi kucing, seorang lelaki sanggup meredah air banjir paras dada untuk memberi makan pada lapan ekor haiwan peliharaannya di Kampung Batu 8, Lorong Kedah dekat Changkat Jong di sini.
Mohd. Shahrizan Nawawi, 40, kesemua kucing itu ditempatkan di sebuah rumah kosong di tepi jalan utama setelah rumahnya dinaiki air.
Katanya, dia tidak sanggup membiarkan haiwan kesayangannya itu kelaparan setelah dia dan keluarga berpindah ke pusat pemindahan sementara (PPS) di Sekolah Menengah Kebangsaan (SMK) Abdul Rahman Talib.
“Setiap hari, saya berulang-alik sejauh lapan kilometer pulang ke rumah untuk memberi makanan kepada kucing-kucing. Paling kurang tiga kali sehari.
“Meskipun bimbangkan keselamatan haiwan itu, saya tidak berhasrat membawa kucing-kucing tersebut ke PPS kerana tidak mahu mengganggu keselesaan orang lain,” katanya ketika ditemui di sini hari ini.
Menurut Mohd. Shahrizan, dia telah memelihara kucing-kucing itu sejak 10 tahun lalu dan menjadi kesayangan anak-anaknya yang kerap bertanya keadaan haiwan tersebut.

Bagi Rashida Darus, 32, dia terpaksa meletakkan haiwan peliharaannya di atas bumbung rumah selepas air naik mendadak ekoran hujan berterusan sejak Jumaat lalu.
Katanya, walaupun tidak sanggup berbuat demikian, dia tiada pilihan lain kerana terpaksa berpindah ke PPS bersama suami dan anak-anak.
“Saya dan suami letakkan kucing, arnab, burung puyuh dan hamster lebih 20 ekor di atas bumbung bersama makanan dan bekas minuman sebelum berpindah ke PPS pada pukul 3 pagi semalam (Ahad),” ujarnya. – K! ONLINE


Gadis tertekan tunang, bapa, miliki perempuan simpanan
Oleh KOSMO!

20 Disember 2021, 5:16 pm
JAKARTA – Kisah kehidupan seorang wanita menjadi tular di laman Twitter kerana dicurangi oleh tunangnya dan dalam masa,  dikhianati bapa kandungnya yang mempunyai perempuan simpanan, lapor laman berita Hits semalam.
Menerusi pendedahan yang dikongsikan sebuah akaun Twitter, wanita tersebut berkata, dia baru sahaja memutuskan pertunangan dua bulan lalu kerana bekas tunangnya didapati curang dengan gadis lain.
“Apa yang tambah menyedihkan adalah, pada minggu lalu, saya mendapat tahu bahawa bapa turut curang di belakang ibu bersama adik iparnya sendiri (ibu saudara),” kata wanita tersebut.
Tambahnya, keluarganya sebelum ini amat bahagia, bahkan kedua-dua ibu bapanya kelihatan saling menyayangi.
“Keluarga kami bahagia. Mama dan Papa selalu kelihatan saling menyayangi, namun pada hari itu, ketika Mama mendapat tahu mengenai sikap Papa, semuanya hancur.
“Mereka bergaduh dan Mama tidak pernah kelihatan sedih seperti ini,” katanya.

Menurutnya, akibat kejadian itu, kakaknya memilih untuk keluar dari rumah, manakala adiknya bertindak mengurung diri di dalam bilik serta ibunya sering menangis dan tertekan.
“Semuanya buat hal sendiri. Terasa seperti ingin mati,” kata wanita terbabit.
Kisah wanita tersebut menjadi tular dengan ramai netizen memberikan pelbagai komen terhadapnya.
“Curang memang satu perbuatan yang hina. Bapa seperti itu tidak layak untuk dipercayai lagi. Bagaimanapun, kamu masih memerlukan seseorang yang bernama bapa. Jadi, kamu perlu terus bertahan walau keadaan sudah tidak sama seperti dahulu,” kata seorang pengguna media sosial. – Agensi


Wanita dipecat kerana terima suntikan Covid-19
Oleh KOSMO!

20 Disember 2021, 6:00 pm
CANBERRA, AUSTRALIA – Seorang pekerja sebuah gereja di Australia dipecat  selepas dia mendapatkan suntikan vaksin Covid-19 kerana didakwa ‘melawan kehendak Tuhan’, lapor akhbar Daily Star semalam.
Lainie Chait yang dibuang kerja pada Oktober lalu bertindak mengambil tindakan undang-undang terhadap Gereja Ubuntu.
Dia dipecat daripada tugasnya selepas beberapa  petugas lain mendapat tahu bahawa wanita itu menerima vaksin Covid-19.
Berdasarkan sepucuk surat yang diperoleh daripada news.com.au, pihak gereja mendakwa bahawa keputusan wanita itu untuk mendapatkan suntikan adalah ‘berlawanan dengan apa yang diminta oleh Tuhan’.
Surat tersebut turut menyelar tindakan kerajaan New South Wales kerana melaksanakan dasar ‘apartheid perubatan’ dan ‘reaksi yang sangat tidak seimbang’.
“Tiada ahli jawatankuasa atau ahli penuh akan diterima jika mereka memilih untuk menerima vaksinasi Covid-19,” kata surat tersebut.

Sementara itu, Chait berkata, dia menyokong hak kebebasan memilih bagi keputusan untuk penjagaan kesihatan.
“Selama lebih 25 tahun saya memberitahu bahawa saya enggan mengikut kaedah Barat, namun bagi situasi seperti ini (Covid-19), saya tetap melakukannya.
“Gereja tersebut turut bersikap pilih bulu dengan memberikan suntikan kepada pelanggan di pusat kesihatan mereka, namun enggan memberi vaksinasi kepada pekerjanya,” kata Chait.  – AGENSI


Banjir: KPKT bantu kerja-kerja pasca banjir
Oleh ZULKIFLI MANZOR

20 Disember 2021, 5:57 pm
PETALING JAYA – Kementerian Perumahan dan Kerajaan Tempatan (KPKT) akan menggerakkan jabatan dan agensi di bawahnya bagi membantu kerja-kerja pasca banjir di Selangor.
Menterinya, Datuk Seri Reezal Merican Naina Merican berkata, buat masa ini pasukan KPKT melalui Jabaran Bomba dan Penyelamat akan fokus kepada kerja-kerja menyelamat terlebih dahulu.
“Saya beri komitmen bahawa KPKT akan turun untuk kerja-kerja pasca banjir nanti.
“Meskipun pengurusan pembersihan di Selangor bukan bawah kawal selia KPKT kita tetap bantu. “Won’t be an issue”. Ini untuk rakyat,” katanya dalam satu hantaran di Facebook hari ini.
Beliau turut memuat naik rakaman video Ahli Parlimen Puchong, Gobind Singh Deo dan Ahli Dewan Undangan Negeri (ADUN) Kota Kemuning, V. Ganabatirau bertemu dengannya hari ini.
Dua wakil rakyat tersebut bertemu dengan di sekitar Pusat Kawalan Operasi Banjir di Taman Sri Muda, Seksyen 25 Shah Alam bagi membangkitkan tentang masalah banjir.

“Saya faham kerisauan YB Gana apabila kawasan yang beliau wakili mengalami bencana seperti ini.
“Doakan pasukan saya, bomba, ATM, APM, PDRM dan semua agensi serta sukarelawan terlibat dapat melaksanakan tugas mereka ketika ini dengan baik,” katanya. – K! ONLINE


Agong, Permaisuri tinjau kawasan banjir di Pahang
Oleh NOR AZIAH MAT NOH

20 Disember 2021, 6:23 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah mencemar duli meninjau situasi banjir di sekitar Kuantan, Pahang hari ini susulan hujan lebat sejak beberapa hari lalu.
Al-Sultan Abdullah dan Tunku Azizah Aminah berdua telah melawat mangsa-mangsa banjir yang ditempatkan di Pusat Pemindahan Sementara (PPS) Wisma Belia, PPS Dewan Paya Besar dan PPS SMK Sungai Isap di sini hari ini.
“Seri Paduka Baginda berdua telah berkenan meluangkan masa hampir dua jam dari pukul 12.00 tengah hari menyantuni dan beramah mesra bersama mangsa-mangsa banjir di ketiga-tiga PPS tersebut.
“Baginda berdua turut berkenan mengurniakan sumbangan kepada mangsa banjir di tiga PPS tersebut dengan harapan dapat mengurangkan beban yang ditanggung mangsa musibah banjir,” jelas satu kenyataan yang dikeluarkan di laman Facebook Istana Negara hari ini.
Turut berangkat, Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah dan Tengku Panglima Raja Tengku Amir Nasser Ibrahim Shah.
Jelasnya, keberangkatan tiba Seri Paduka Baginda berdua itu disambut Menteri Besar Pahang, Datuk Seri Wan Rosdy Wan Ismail dan Setiausaha Kerajaan Negeri, Datuk Seri Sallehuddin Ishak.

Tambah kenyataan itu, Seri Paduka menitahkan supaya ujian saringan Covid-19 dilakukan terhadap mangsa banjir di semua PPS bagi memastikan tiada kluster baharu berlaku dan menasihati semua pihak yang berada di PPS mematuhi prosedur operasi standard (SOP) dikeluarkan Kementerian Kesihatan (KKM).
“Seri Paduka juga menitahkan pihak terlibat dengan operasi banjir agar tidak leka melaksanakan tanggungjawab membantu mangsa banjir dan menasihati rakyat mematuhi semua arahan dikeluarkan kerajaan demi keselamatan diri serta keluarga tersayang.
“Baginda turut menzahirkan simpati kepada mangsa-mangsa banjir dan mengajak semua rakyat Malaysia untuk sama-sama mendoakan situasi banjir dan cuaca buruk yang berlaku di Malaysia segera berakhir,” ujarnya. – K! ONLINE


Trend TikTok cabar pelajar buat ancaman tembakan di sekolah
Oleh KOSMO!

20 Disember 2021, 5:30 pm
WASHINGTON – Berpuluh-puluh pelajar diberkas   selepas disyaki terlibat dengan trend  baharu di laman TikTok  dinamakan  ‘cabaran tembakan di sekolah’  sekali gus meletakkan sekolah-sekolah di Amerika Syarikat (AS)  dalam keadaan berjaga-jaga, lapor akhbar Daily Star semalam.
Berdasarkan trend tersebut, pelajar dicabar untuk membuat ancaman terhadap sekolah mereka pada 17 Disember lalu sebagai satu  bentuk gurauan.
Susulan itu, beberapa buah sekolah terpaksa ditutup pada hari tersebut serta pihak polis turut dikerahkan untuk berkawal di lokasi-lokasi terlibat.
Sebilangan pegawai pentadbiran daerah  memberitahu bahawa tiada  ancaman sebenar berlaku yang boleh dikaitkan dengan trend tersebut.
Bagaimanapun, beberapa pendakwa raya di daerah-daerah di Michigan telah memfailkan tuduhan terhadap berpuluh-puluh remaja dengan ada antara mereka  yang berusia seawal 11 tahun kerana didapati membuat ancaman.
Pejabat Syerif Daerah Lee di Florida pula telah menahan tiga remaja kerana membuat ancaman bom terhadap sekolah menerusi media sosial.

Ketiga-tiga remaja berusia 13 tahun itu ditahan selepas didapati membuat kenyataan berbaur ancaman di media sosial di Naugatuck,  Palm Coast dan Frederick.
Turut ditahan bersama-sama mereka adalah seorang remaja 16 tahun atas tuduhan membawa senjata api ke kawasan sekolah.
Selain itu, beberapa buah sekolah di negeri-negeri termasuk Arizona, Connecticut, Illinois, Montana, New York dan Pennsylvania turut meningkatkan bilangan anggota polis, namun memberi jaminan kepada ibu bapa bahawa tiada ancaman sahih akibat trend tersebut.
Dalam pada itu, TikTok menerusi satu kenyataan berkata, pihaknya mengambil serius segala bentuk ancaman tersebut meskipun tidak menemui sebarang bukti yang mengatakan bahawa ancaman itu bermula daripada trend di laman sosial tersebut.
“Kami telah berusaha keras mencari kandungan yang mengajak pengguna melakukan keganasan di sekolah, namun gagal menemui apa-apa bukti,” kata TikTok. – Agensi


Dalam banjir ‘bisnes’ ketum tetap jalan
Oleh KOSMO!

20 Disember 2021, 5:50 pm
PETALING JAYA – Walaupun dalam keadaan hujan lebat dan musibah banjir besar ketika ini, namun ‘bisnes’ tetap perlu berjalan seperti biasa.
Tidak kira ribut mahupun taufan melanda, keuntungan dalam ‘berbisnes’ barang salah perlu diteruskan kerana permintaan tetap berjalan dari para pelanggan.
Satu perkongsian di laman sosial ketika ini, kelihatan dua lelaki masih leka mengutip daun ketum dari pokok berkenaan walaupun dalam keadaan banjir di kawasan kediaman mereka.
Air banjir yang sedang meningkat sehingga takat dada dilihat bukan menjadi penghalang besar kepada mereka berdua yang terus ‘mengutip’ daun ketum.
Perkongsian tersebut turut mendapat pelbagai reaksi dari pengguna media sosial dan rata-rata menyifatkan dua lelaki tersebut tidak menghiraukan keadaan dan musibah yang sedang melanda negara ketika ini.
“Kau nak meniaga pun tengok la keadaan, tahu la benda tu permintaan tinggi. Panas ke hujan ke bisnes tetap jalan. Ini orang katakan Melayu boleh,” ujar Arm_kala89.

“Lawak pun ada, ini kalau air hapus kepala pun jalan juga ni janji tangan tak tenggelam. Memang menguntungkan la perniagaan ketum ni,” jelas Azamli85. – K! ONLINE


Jalan raya berlubang akibat banjir
Oleh NIA AMIRA NAJWA AZMI

20 Disember 2021, 4:14 pm
PETALING JAYA – Kejadian banjir baru-baru ini yang berlaku tanpa sebarang amaran telah menyebabkan kerosakan jalan raya ditenggelami air dan menjadi berlubang sehingga boleh berlaku insiden.
Menurut perkongsian Ahli Parlimen Muar, Syed Saddiq Syed Abdul Rahman di laman sosial Twitternya, @syedsaddiq, berkata, sewaktu dalam perjalanan ke Sri Muda tadi, ada jalan berlubang agak dalam berdekatan Simpang Masjid Tol Ebor ke Batu Tiga Lama.
“Berhati-hati terutamanya penunggang motosikal lagi-lagi bila waktu malam dan banjir,” katanya.
Susulan perkongsian itu, rata-rata orang ramai menasihatkan untuk sentiasa berhati-hati di jalan raya.
“Mohon ada individu bantu usahakan kon jalan atau pacakkan kayu supaya orang tahu jalan tu berlubang dalam,” jelas @syaidatulsyuhada.
“Tolong berhati-hati semua penunggang. Kehilangan pelajar baru-baru ini kerana jalan berlubang,” ujar @ellywong.

“Sekarang ini banyak jalan berlubang akibat banjir harap-harap cepatlah jalan berlubang ni dibaiki,” kata @sh4f33zr. – K! ONLINE


Kucing lemas kerana banjir
Oleh KOSMO!

20 Disember 2021, 4:55 pm
PETALING JAYA – Tindakan seorang individu memuat naik perkongsian gambar kucing-kucing yang tidak dapat diselamatkan akibat banjir mati bergelimpangan telah membuatkan orang ramai berasa sedih dan hiba.
Berdasarkan sebuah perkongisan di seorang pengguna media sosial di Twitter, beliau berkongsi gambar-gambar yang diterima daripada Pegawai daerah hulu langat memaparkan kesemua haiwan dari salah sebuah rumah mangsa banjir di Hulu langat mati.
Akibat banjir baru-baru ini ramai mangsa banjir tidak sempat menyelamatkan haiwan peliharaan masing-masing kerana terpaksa meninggalkan kediaman dengan segera untuk menyelamatkan diri.
Susulan perkongsian itu, rata-rata orang ramai merasa hiba dan sedih apabila melihat kucing mati akibat kelemasan.
“Mati seekor atau hilang seekor pun ambil masa nak teruskan kehidupan lagikan berekor-ekor macam ini sedih betul rasa hati,” ujar @disemuly.
“Sebab tu saya cuma lepaskan kucing-kucing dalam sangkar dan campak atas bumbung kerana haiwan ini tidak dapat bertahan dalam bencana,” kata @ashokguevara1.

“Ini sangat menyayat hati,” kata @@laksshanaaaa. – K! ONLINE